title: Arpeggio

text: Nuottikirjoituksessa arpeggiot kirjoitetaan yleensä tavanomaisilla nuoteilla, mutta tehostuskeinona esiintyessään arpeggiot kirjoitetaan usein myös piirtämällä pystysuunnassa oleva aaltoileva paksu viiva arpeggiona soitettavan soinnun eteen.


title: Arpeggio

text: 1980-luvun kotitietokoneilla tehdyssä musiikissa käytettiin arpeggioksi kutsuttua efektiä, jotta saataisiin aikaan soinnulta kuulostavia ääniä käyttämättä kuitenkaan enempää kuin yhtä äänikanavaa. Arpeggio-efektissä murtosointuja soitettiin niin nopeasti, että ne kuulostivat yhdeltä soinnulta. Näin pyrittiin kiertämään äänikanavien vähäisestä määrästä johtuvia säveltämistä koskevia rajoituksia.


title: Hakkapeliitta (lehti)

text: Hakkapeliitta oli Suomen Suojeluskunta -järjestön lehti vuosina 1925–1944. Se korvasi aikaisemman julkaisun "Suojeluskuntalaisten lehti". Hakkapeliitta ilmestyi viikoittain ja sillä oli kymmeniätuhansia tilaajia.


title: Hakkapeliitta (lehti)

text: Hakkapeliitan toimitussihteerinä oli Tauno Karilas ja sen taiteellisesta ulkoasusta vastasi Erkki Tanttu. Viimeiseksi päätoimittajaksi jäi Yrjö Ylänne.


title: Hakkapeliitta (lehti)

text: Suojeluskuntien päällikkö Lauri Malmberg antoi viimeisen päiväkäskynsä Hakkapeliitta-lehdessä 6. marraskuuta 1944.


title: Hakkapeliitta (lehti)

text: Lehdessä ilmestyivät sarjakuvat Pölhölä ja Pöhköläinen ja Rymy-Eetu, sen monivärisistä kansikuvista oli tunnettu Aarno Karimo.


title: Naulain

text: Naulain eli naulapyssy on käsinkannateltava työkalu jolla lyödään nauloja puuhun, betoniin ja muihin materiaaleihin. Naulaimen käyttövoimana voi toimia sähkö, paineilma, propaani tai pienet räjähdepanokset. Naulaimella saavutetaan suurempi naulausnopeus kuin käsin naulaamalla ja naulaimen käyttöön riittää useimmissa tilanteissa yksi käsi, jolloin toinen käsi jää vapaaksi esimerkiksi naulattavan kappaleen kannatteluun.


title: Naulain

text: Käyttövoiman mukaan tyypiteltyjä naulaimia ovat paineilmanaulain, impulssinaulain, sähkönaulain ja panosnaulain. Paineilmanaulaimiksi kutsutaan naulaimia, jotka saavat käyttövoimansa paineilmasta. Paineilma tuodaan naulaimeen joissain tilanteissa työtä häiritsevän letkun kautta. Paineilman tuottamiseen tarvitaan erillinen kompressori, joka tarvitsee sähköä. Impulssinaulaimet toimivat propaanilla ja sähköakulla. Ne eivät tarvitse käyttöä haittaavaa letkua eivätkä kompressoria ja ovat siten näppäriä liikuteltavia ja käytännöllisiä sähköttömillä työmailla. Panosnaulaimet toimivat myös ilman sähköä. Niitä käytetään esimerkiksi rakennuksen alajuoksun kiinnityksessä betonisokkeliin. Käyttötarkoituksen mukaan naulaimet voidaan jakaa esimerkiksi runkonaulaimiin, ulkovuorausnaulaimiin, huopakattonaulaimiin ja viimeistelynaulaimiin.


title: Naulain

text: Naulaimissa käytettävät naulat on sidottu toisiinsa kammoiksi tai rulliksi, automaattisen naulojen syötön toteuttamiseksi. Nauloja on saatavilla eri kokoisina, eri teräslaaduista valmistettuna, eri tavoin ruostesuojattuina, erilaisin kannoin varustettuina ja eri tavoin toisiinsa sidottuna. Naulojen pituus on kuitenkin rajoitetumpi kuin käsin naulattavissa nauloissa, jotta naulaimien koko voidaan pitää kohtuullisena. Kampoihin naulat voidaan sitoa liimaamalla tai paperin tai muovin avulla. Rulliin naulat sidotaan teräslangoin tai muovinauhan avulla.


title: Kinemacolor

text: Kinemacolor on eräs varhainen elokuvissa käytetty menetelmä toistaa värit.


title: Kinemacolor

text: Kinemacolorin kehittivät yhdysvaltalainen Charles Urban ja brittiläinen George Albert Smith Englannissa 1900-luvun alussa. He jatkoivat Edward R. Turnerin jo vuonna 1899 patentoimaa tekniikkaa tämän kuoltua äkillisesti. Turner kaavaili alun perin värijärjestelmää, joka käyttää kolmea värikomponenttia. Tämä puolestaan perustui James Clerk Maxwellin huomioon, että lähes mikä tahansa väri voidaan toistaa käyttämällä päävärejä. Urban ja Smith kohtasivat kuitenkin suuria vaikeuksia 3-komponenttijärjestelmän toteuttamisessa, joten vuonna 1906 he tyytyivät kahta värikomponenttia käyttävään järjestelmään, ja se sai ensiesityksensä kaksi vuotta myöhemmin. Sitä käytettiin sittemmin lähinnä dokumenteissa.


title: Kinemacolor

text: Kinemacolor-kamera kuljetti filmiä nopeudella 32 kuvaruutua/sekunnissa, toisin kuin silloiset mustavalkokamerat, joiden normaalinopeus oli 16 kuvaruutua/s. Kinemacolorissa nopeus oli kaksinkertainen, koska se tallensi samalle filmille kaksi värikomponenttia peräjälkeen. Filmin edessä oli kiekko, joka suodatti toiseen komponenttiin punaiset ja toiseen vihreät sävyt. Filmi projektoitiin samalla tavalla, jolloin syntyi värikuvan vaikutelma. Kinemacolor ei ollut missään nimessä virheetön. Kahden värikomponentin järjestelmille tyypillisellä tavalla koko värispektri ei ollut tallennettavissa, ja koska yhden kuvan värikomponentteja ei tallennettu samaan aikaan, vaan pienellä viiveellä, liikkuvien kohteiden värit toistuivat huonosti.


title: Kinemacolor

text: Kinemacoloria käytettiin lähinnä Euroopassa. William Friese-Greene haastoi Kinemacolorin tekijät kuitenkin oikeuteen patenttisotkujen takia, minkä seurauksena Kinemacolorin tekniikasta tuli patenttivapaa. Lopullinen isku tekniikalle oli ensimmäinen maailmansota, minkä tappoi hetkellisesti kysynnän värielokuvatekniikalle. Maailmansodan loputtua Technicolorin tekniikka oli Kinemacoloria ylivoimaisempaa.


title: 70 millimetrin filmi

text: 70 millimetrin filmi on eräs suuren koon elokuvaesitysformaatti, ja 65 millimetrin filmi sen kameranegatiivikoko. Sitä on käytetty 1950-luvulta asti lähinnä suuren budjetin elokuvaspektaakkeleissa, kuten "Ben-Hurissa" (1959) ja "ssa" (1968). Kyseinen filmikoko esiintyy yleensä eri tuotenimillä kulkevissa formaateissa, joista tunnetuimpia ovat Imax ja Super Panavision 70.


title: 70 millimetrin filmi

text: Vaikka formaatti tunnetaankin paremmin 70 mm:n filminä, kuvataan elokuvat viisi millimetriä kapeammalle 65 mm:n filmille. Esityskopion molemmille puolille liitetään 2,5 mm leveät magneettiääniraidat, jotka sisältävät kuusiraitaisen äänen. Formaatissa jokaista kuvaruutua kohden on viisi perforaatiota, ja kuvasuhde on 2,20:1. Useimmissa 65 ja 70 mm:n filmiformaateissa (kuten Todd-AO ja Ultra Panavision 70) kuvanopeus on standardi 24 kuvaruutua sekunnissa, mutta esimerkiksi Showscan-järjestelmässä se on 60 kuvaruutua/s.


title: 70 millimetrin filmi

text: 70 mm:n elokuvafilmiä on käytetty myös pallon muotoiselle kankaalle heijastettavien elokuvien esittämiseen. Huvipuistoissa on esitetty Cinema 180- tai Cinema 2000 -nimillä markkinoiduissa saleissa neljäsosapallon muotoiselle valkokankaalle lyhyitä, noin 15 minuuttia kestäviä elokuvia, joiden aiheena ovat olleet muun muassa auto- ja vuoristorata-ajelut sekä lentokonelennot. Valkokankaan kuvanäkymä kattaa yleisön näkökentästä noin 180° vaakasuunnassa ja 90° pystysuunnassa. Elokuvia katsotaan esitystilassa seisoen. Elokuvien tarkoitus on horjuttaa katsojien tasapainoa pelkällä näköaistilla, koska näkymä kattaa melkein koko silmän näköalueen. Filmissä käytetään normaalia Todd-AO-kuvaruutua, ja ne kuvataan sekä esitetään erittäin pienipolttovälisellä kalansilmälinssillä. Tästä järjestelmästä on käytetty nimitystä Omnivision.


title: 70 millimetrin filmi

text: Toinen 70 mm:n elokuvafilmin pallokangasprojisointitekniikka on Dynavision, jonka pallokankaalle heijastettavan kuvan näkymä on Omnivisionia hieman korkeampi. Järjestelmässä käytetään Omnivisionin tapaan lyhytpolttovälisiä kalansilmälinssejä. Dynavision-elokuvissa yhtä filmiruutua kohden käytetään kahdeksan perforaatioreikää (tästä usein käytetty nimitys 8/70 mm). Dynavision-elokuvien aiheet ovat yleensä tiedeaiheisia dokumentteja, jossa mikromaailman yksityiskohdat voidaan esittää katsojille valtavina suurennoksina. Dynavision-filmit voivat olla myös vailla ääniraitoja, jolloin elokuvan monikanavaääni tuotetaan projektoreihin synkronoiduilta erillisiltä äänilähteiltä. Suomessa Dynavision-elokuvia esitettiin Tiedekeskus Heurekan Verne-teatterissa vuoteen 2007 saakka.


title: 70 millimetrin filmi

text:
70 mm:n filmi on ollut olemassa lähes yhtä kauan kuin elokuvakin, mutta se yleistyi vasta 1950-luvun aikana Todd-AO-laajakuvaformaatin mukana. Formaatin kehittivät yhteistyössä tuottaja-yrittäjä Mike Todd ja American Optical Commpany.
Todd pyrki uudella formaatilla Cineraman kuvalaatuun ilman siihen liittyneitä teknisiä ongelmia. Toisin kuin Cinerama, Todd-AO voitiin kuvata ja esittää yhdellä kameralla ja projektorilla.


title: 70 millimetrin filmi

text: Formaatti sai suosiota korkean kuvanlaatunsa ja monikanavaäänensä takia, ja jälkimmäisen takia monista 35 mm:n filmillekin kuvatuista elokuvista tehtiin 70 mm:n esityskopiot, jotta nekin voisivat hyödyntää monikanavaääntä. Erikoisefektien tekijät puolestaan suosivat 65 mm:n filmiä sen kuvanlaadun takia. Formaatti menetti kuitenkin suosiotaan, kun filmilaadut paranivat ja 35 mm:n esityskopioissa alettiin käyttää digitaalista ääntä, eikä kalliille suuren koon formaatille ollut juuri kysyntää. 1900-luvun viimeinen kokonaan 65 mm:n filmille kuvattu pitkä elokuva on Kenneth Branagh'n "Hamlet" (1996).


title: 70 millimetrin filmi

text: 2000-luvun lopulta alkaen 65 mm:n filmi on tehnyt kuvausformaattina pienimuotoista paluuta Hollywoodissa. Muun muassa elokuvat "The New World" (2005), "Yön ritari" (2008), "The International" (2009), "" (2009), "Suljettu saari" (2010) ja "Inception" (2010) sisälsivät erilaisilla 65 mm:n filmiformaateilla kuvattuja jaksoja tai kohtauksia. Ron Fricken elokuva "Samsara" (2012) on ensimmäinen kokonaan 65 mm:n filmille kuvattu pitkä elokuva 15 vuoteen. Myös samana vuonna ensi-iltansa saanut Paul Thomas Andersonin "Mestari" kuvattiin 65 millimetrin filmille, mikä mahdollisti erittäin suuren kuvatarkkuuden ja erittäin kapean syväterävyysalueen elokuvan monissa lähikuvissa.


title: 70 millimetrin filmi

text: Suomessa 70 mm:n elokuvia esitetään säännöllisesti ainoastaan Oulun Tiedekeskus Tietomaan jättielokuvateatterissa. Tietomaassa on 8/70 mm:n laitteisto ja suorakaiteen muotoinen valkokangas. Esitettävät elokuvat ovat lyhyiden IMAX-elokuvien pienennöksiä; perinteisiä pitkiä elokuvia ei 8/70-formaattiin juuri ole saatavilla. Pitkiä klassikkoelokuvia on viime vuosina esitetty 5/70-formaatissa erikoisnäytöksinä ainakin Sodankylän elokuvajuhlilla sekä Helsingissä Bio Rexissä ja Finnkinon Bristol-teatterissa, joka sulki ovensa vuonna 2010.


title: Pankkiholvi

text: Pankkiholvi on suuri kassakaappi joka sijaitsee pankin sisällä. Holviin tallennetaan pankissa olevat arvotavarat kuten rahat, velkakirjat ja sopimukset. Nykyaikaiset pankkiholvit sisältävät yleensä tallelokeroita sekä paikan jonne voidaan tallentaa kassakoneiden rahasäilöjä sekä muita asiakkaiden ja pankin arvotavaroita.


title: Pankkiholvi

text: Yksi tärkeimmistä pankkiholvin tarkoituksista on antaa asiakkaille tuntu, että heidän tavaransa todella ovat turvassa pankissa. Yksi suurimmista pankkiholveista sijaitsee Cleveland Ohio Fourth District Federal Reserve District -pankissa. Sen ovi on 5,47 m paksu ja se painaa kokonaisuudessaan yli 47 tonnia. Oven kuori painaa yksinään jo 20 tonnia. Ovi sisältää suurimman saranan mitä on koskaan rakennettu. Nykyään pankit painivat sähköisten murtojen kanssa ja yrittävät osoittaa pystyvänsä tarjoamaan samanlaista turvallisuutta kuin suurien pankkiholvien ja rakennusten aikana.


title: Pankkiholvi

text: Pankkiholvit rakennetaan nykyään lähinnä paksusta teräsbetonista, joskin seiniin, lattiaan ja kattoon lisätään joskus suuria teräslaattoja estämään mahdollisia kassakaappiin murtautujia jotka yrittäisivät kaivaa tunnelia holviin. Värähtelyn ja äänien tunnistimet keräävät ääniä ja jos useiden tuntien kuluessa tietty äänikynnys ylittyy, laukeaa hälytys. Täten pystytään karkottamaan useimmat murtautujat jotka yrittäisivät kaivautua seinien tai lattian läpi.


title: Pankkiholvi

text: Nykyään lähes kaikki holvit lukitaan aikalukolla jotta pystyttäisiin estämään pankinjohtajan ottaminen panttivangiksi. Se estää myös pankkiryöstäjiä sulkemasta ihmisiä pankkiholviin ryöstön jälkeen. Nykyään kuitenkin holveissa on yleensä ilmastointiaukot hapen loppumisen estämiseksi, jos joku vahingossa tulisi lukituksi sinne.


title: Pankkiholvi

text: Teikoku-pankissa Hiroshimassa Japanissa oli neljä kappaletta Mosler Safe Companyn valmistamaa pankkiholvia siihen aikaan, kun sinne pudotettiin atomipommi toisen maailmansodan aikaan. Ne sijaitsivat alle kolmenkymmenen metrin päässä räjähdyksen keskuksesta ja kaikkien neljän sisältö säilyi vahingoitta. Näiden holvien selviytymisellä oli Mosler-yhtiölle valtaisa mainosarvo ja myöhemmin he saivatkin toimittaa näitä "atomipommin kestäviä" holvejaan USA:n itsenäisyysjulistuksen säilyttämistä varten Washington DC:hen. Mosler toimitti holvien ovia myös Washingtonin ulkopuolella sijaitsevaan Greenbrierin ydinlaskeumasuojaan.


title: Lukkoseppä

text: Lukkoseppä on ammatinharjoittaja joka rakentaa, huoltaa, asentaa ja avaa lukkoja. Lukkosepäksi voi opiskella oppisopimuksella. Lukkoseppä voi tiirikoimalla tai yleisemmin poraamalla avata lukon, jonka avainta ei ole saatavilla.


title: Lukkoseppä

text: Lukkoseppä asentaa ja huoltaa erilaisia ovien, luukkujen ja ikkunoiden sulkemiseen ja aukaisuun liittyviä laitteita, osia ja järjestelmiä. Hän asentaa ja korjaa mekaanisia ja sähköisiä lukitusjärjestelmiä. Lukkoseppä myös asentaa varmuus- ym. lukkoja sekä tekee avaimia ja lukkojen sarjoituksia. Hän suunnittelee ja asentaa kulunvalvonta-, sähkölukitus-, kameravalvonta-, palonsulku-, savunpoisto- ja hälytysjärjestelmiä, ovensulkimia ja oviautomatiikkaa sekä suorittaa kiinteistöjen turvatarkastuksia.


title: Lukkoseppä

text: Yleensä lukkoliikkeiden toimintaan kuuluu myös lukkopäivystystä sekä aukaisupalvelua. Lukkojen asennus on suureksi osaksi metallin ja puun työstöä ja pintakäsittelyä käsityönä sekä sähköisten ja elektronisten osien asentamista ja vianetsintää. Lukkoseppä käyttää työssään erilaisia käsityövälineitä, kuten poria sekä mittoja ja muita asennustyökaluja. Lukkosepän työhön voi kuulua myös tilausten vastaanottoa, tarjousten laskentaa, alan tuotteiden esittelyä ja myyntiä sekä muita liikkeenhoitoon liittyviä tehtäviä. Lukkosepän tyypillinen työympäristö on lukkojen asennustyömaa asiakkaan kiinteistössä.


title: Lukkoseppä

text: Lukkosepän peruskoulutukseksi soveltuvat sähköalan perustutkinto tai kone- ja metallialan perustutkinto tai ko. alojen kurssit. Alalla on mahdollista suorittaa lukkosepän ammattitutkinto ja lukkoseppämestarin erikoisammattitutkinto.


title: Lukkoseppä

text: Lukkosepän työ edellyttää mekaanisten ja sähköisten lukitus- ja turvajärjestelmien hallintaa, asennuksessa ja huollossa käytettävien työmenetelmien ja -välineiden tuntemista, teknistä ongelmanratkaisukykyä, käsityötaitoja sekä myynti- ja asiakaspalvelutaitoja.


title: Lukkoseppä

text: Lukkosepällä on Suomessa yleensä turvasuojaajakortti (TU-kortti) todistamassa henkilöllisyyttä. Turvasuojaajakortin myöntää poliisi sellaiselle henkilölle, jolla ei ole merkintöjä rikosrekisterissä. Lukkosepän ammattinimike ei ole suojattu. Kuka tahansa voi kutsua itseään lukkosepäksi ja ryhtyä myymään, korjaamaan ja asentamaan lukkoja.


title: Tiirikointi

text: Tiirikoinnissa pyritään avaamaan lukko ilman lukkoon kuuluvaa avainta. Lukkosepät on koulutettu tiirikoimaan lukkoja. Tiirikointiin käytettävät työvälineet ovat yleensä yksilöllisiä eri lukkotyypeille ja näitä voidaan myös improvisoida kotona löytyvistä tavaroista. Tiirikointiin sopivaa työkalua kutsutaan "tiirikaksi". Jotkut ihmiset pitävät tiirikoinnista harrastuksena ("locksporting"), koska monimutkaisen lukon tiirikointia pidetään eräänlaisena haasteena.


title: Tiirikointi

text: Tiirikoiden laillisuus riippuu Suomessa niiden käyttötarkoituksesta. Hallussapito on Rikoslain 28 luku 12 a §:n mukaan laitonta, jos katsotaan, että tiirikan pääasiallinen käyttötarkoitus on tunkeutua toisen hallinnassa olevaan suljettuun tilaan rikoksen tekemistä varten .


title: Tiirikointi

text:
Locksporting-harrastuksen eettisenä periaatteena onkin, että ainoastaan lukkoja, jotka omistaa tai joiden omistaja on antanut luvan, saa tiirikoida.
Tiirikointi on yleensä hidasta ja työlästä, mistä johtuen varkaalla ei käytännössä ole aikaa sellaiseen. Yleensä lukon ja lukituksen pystyykin ohittamaan ilman, että lukkoa varsinaisesti tiirikoidaan. Yleisimmät lukot voi ammattilainen suhteellisen helposti avata käyttäen poraa, putkipihtejä tai hydraulista tunkkia tai hakaa. Ovi tai alusta, johon lukko on kiinnitetty, voidaan myös sahata, porata tai muuten rikkoa. Lukot, jotka tarjoavat korkean turvan, eivät välttämättä tee luvatonta käyttöä vaikeammaksi, vaan vaikeuttavat huomaamattoman murron tekemistä. Tämä on tärkeää, jotta voidaan esimerkiksi päätellä, onko murtoa ylipäätään tapahtunut ja onko uhri oikeutettu esimerkiksi vakuutuskorvauksiin. Lukkoja käytetään yleensä hälytysjärjestelmien yhteydessä, jotta saadaan aikaan monipuolisempi turvaratkaisu.


title: Tiirikointi

text: Rakenteellisessa murtosuojauksessa ei ole unohdettu sitä tosiseikkaa, että vaikka alan tiirikoijat eivät enää ole järin aktiivisia, on uusia tiirikoijia nousemassa tilalle. Helsingissä asuntomurtoja tehdään edelleen noin 500 vuodessa. Esiin on noussut myös uudenlainen "tiirikointi", jossa ensin ongitaan rappukäytävien kulkuavaimet, jonka jälkeen rappukäytävään meno on helppoa. Ongelma, josta nykyisin ei juurikaan puhuta, on piittaamattomuus ja avainten kadottaminen. Tästä, ja toki monesta muustakin syystä, murtoja tapahtuu edelleen. Ne vain muuttavat muotoaan.


title: Markus Rautio

text: Eino Markus Rautio (tunnettu nimellä Markus-setä, 17. toukokuuta 1891 Helsinki – 14. helmikuuta 1973) oli Yleisradion toimittaja ja kuuluttaja sekä myöhemmin kuunnelma- ja selostusosaston päällikkö ja pääohjaaja. Parhaiten hänet muistetaan radion "Lastentunti"-lastenohjelmistaan, joita lähetettiin vuosina 1926–1956 sekä suomeksi että ruotsiksi.


title: Markus Rautio

text: Rautio aloitti uransa radiossa kuuluttajana joulukuun alussa 1926. Aikaisemmin hän oli toiminut Kansallisteatterin, Kansan näyttämön sekä Tampereen Työväen Teatterin näyttelijänä ja vuonna 1924 kävi opiskelemassa elokuvan tekemistä Hollywoodissa. Palattuaan hän työskenteli jonkin aikaa Suomi-Filmin palveluksessa.


title: Markus Rautio

text: Yleisradioon Rautio palkattiin vuonna 1926. Kuuluttajan töiden ohella Raution tehtäviin kuului hankkia ohjelmistoon kuunnelmat ja lausuntanumerot. "Suomisen perhe" perustuu ideaan, jonka hän sai ruotsalaisesta kuunnelmasarjasta "Familjen Björk".


title: Markus Rautio

text: "Lastentunti"-ohjelma loppui aina siihen, että Markus-setä kehotti lapsia syömään kaurapuuroa (”Muistakaa, lapset, syödä aamupuuronne!”). Vuonna 1927 Markus-setä kertoi lastentunnilla, että Joulupukki asuu Lapissa Korvatunturilla. Korvatunturilla on kolme huippua, joista muodostuvat myös tunturin korvat, joilla joulupukki ”kuulee” lasten lahjatoivomukset ja kiukunpuuskat.


title: Markus Rautio

text: Markus Rautio sai Suomen Kulttuurirahaston tunnustuspalkinnon vuonna 1958 ja teatterineuvoksen arvonimen vuonna 1967.


title: Markus Rautio

text: Markus Raution vanhemmat olivat näyttelijät Katri (o.s. Bengtson) ja Alex Rautio.


title: Taikavarpu

text: Taikavarpu on väline jota niin sanotut kaivonkatsojat käyttävät yrittäessään paikallistaa maaperässä kulkevan veden sijaintia kaivon perustamiseksi. Taikavarpua on käytetty myös malminetsintään sekä kadonneiden ihmisten, eläinten tai tavaroiden etsintään. Vastaavaan tarkoitukseen käytetään myös heiluria.


title: Taikavarpu

text: Varpu tehdään yleisimmin lehtipuusta ja se on Y:n muotoinen symmetrinen oksanhaara, jota pidellään kiinni Y:n sakaroista. Varpuna voidaan käyttää myös kahta ristikkäinpideltävää L:n muotoista metallilankaa. Etsittävän kohteen kohdalla varvun pitäisi taipua tai kääntyä. On väitetty, että jotkut ihmiset pystyvät havaitsemaan maasäteilyn, joka paljastaisi veden sijainnin.


title: Taikavarpu

text: Skeptikoiden mukaan taikavarvulla ei ole merkitystä veden tai muiden aineiden tai esineiden etsinnässä. Varpua liikuttaa varvun käyttäjä itse huomaamattaan refleksinomaisella ideomotorisella liikkeellä. Kaivonkatsontaa ja maasäteilyä pidetään näennäistieteenä. Kaivonkatsonta nojaa virheelliseen käsitykseen, jonka mukaan maan alla olisi vettä vain niin sanotuissa vesisuonissa.


title: Taikavarpu

text: Vuodelta 2017 olevan tiedon mukaan kymmenen brittiläistä vesilaitosta kahdestatoista käyttää taikavarpua vesiputkien ja -vuotojen paikantamisessa maan alta.


title: Taikavarpu

text: 1500-luvun Saksassa taikavarvulla etsittiin malmia. Ensimmäisen perusteellisen kuvauksen taikavarvun käytöstä kirjoitti saksalainen Georgius Agricola teoksessa "De re metallica" (1556).


title: Taikavarpu

text: Taikavarvusta on kiistelty pidempään kuin monesta muusta yliluonnollisesta asiasta. Eri aikoina ilmiötä on yritetty selittää eri tavoin. Aikoinaan oletettiin, että malmeista, vedestä ja muista etsittävistä kohteista nousisi jonkinlaisia hiukkasia, ”emanaatioita”, jotka imeytyisivät varpuun ja vetäisivät sitä alaspäin. Myöhemmin 1800-luvulla varvun taipuminen yritettiin selittää sähköisten ja magneettisten ilmiöiden avulla. Suunnilleen 1900-luvun alusta lähtien selitykseksi on esitetty erilaisia oletettuja, muutoin tuntemattomia säteilyn lajeja. Toisinaan se samastettiin Karl von Reichenbachin olettaman Od-voiman tai René Blondlot’n väittämien N-säteilyn kanssa, mutta kummankaan olemassaoloa ei voitu todistaa. Nykyisin tällaisista väitetyistä säteilyistä käytetään nimitystä maasäteily. Joidenkin käsitysten mukaan lähellä maapallon keskipistettä syntyvä maasäteily tunkeutuisi maan pinnalle vesisuonia ja malmikerrostumia pitkin.


title: Taikavarpu

text: Nimitys "kaivonkatsoja" on suomen kielessä vanha. Se viittaa kaivopaikan etsimiseen muilla menetelmillä kuin taikavarvulla, nimenomaan ”katsomalla”.


title: Taikavarpu

text: Monien skeptikoiden Suomessakin tekemien tutkimusten mukaan eri kaivonkatsojat eivät löydä vesisuonia, vaan eri kaivonkatsojat väittävät varpujensa perusteella vesisuonten olevan eri paikoissa. Niinpä skeptikoiden mielestä taikavarvusta ei ole apua veden etsinnässä. Toimiva taikavarpu olisi yliluonnollinen ilmiö.


title: Taikavarpu

text: Pajusta ja metallista tehtyjen taikavarpujen tehoa tutkittiin Oulun yliopistossa vuosina 1976–1983. Sokkotutkimuksessa 32 kaivonkatsojaa yritti etsiä vesisuonia taikavarpujen avulla. Kaivonkatsojat eivät onnistuneet löytämään vesisuonia tai maahan kätkettyä vesiletkua.


title: Taikavarpu

text: Taikavarvun toimintaperiaatteesta on laadittu Oulun yliopistossa vuonna 2012 hylätyksi tullut väitöskirja. Väitöskirjan pääväite koski heikkojen sähkömagneettisten kenttien aiheuttamia käsien liikkeitä. Väite jäi kuitenkin näyttämättä toteen tieteelliseltä tutkimukselta edellytettävällä tavalla.


title: Luoti (ampumatarvike)

text: Luodilla tarkoitetaan yleensä pienikaliiperisen, yleensä alle 20 mm:n, aseen ei-räjähtävää ammusta eli patruunan osaa, joka ammutaan maaliin. Metsästysaseiden luodit koostuvat yleensä messinkiseoksisesta vaipasta ja lyijysydämestä. Vaippa voi olla myös pehmeää terästä ja sydän jotain muuta metallia kuin lyijyä. Luodit voivat olla myös kokonaan lyijystä tai muusta metallista valmistettuja. Nykyään ison riistan metsästyksessä käytetään myös kokokuparisia luoteja materiaalin sopivan pehmeyden (ei vaurioita aseen piippua) ja sitkeyden (muuttaa osuessaan muotoaan mutta ei sirpaloidu) vuoksi.


title: Luoti (ampumatarvike)

text: Luodin on oltava halkaisijaltaan aseen piippuun sopiva. Jos luoti on liian pieni, ruutikaasuista suuri osa purkautuu luodin ohitse piippuun ja jos luoti on liian paksu, se voi kuluttaa piippua merkittävästi (luodin materiaalista riippuen). On olemassa myös niin sanottuja alikaliiperiluoteja joissa patruunan normaalin luodin paikalla on vastaavan kokoinen muoviholkki/luoti -yhdistelmä. Yhdistelmän keveyden (verrattuna normaaliin luotiin) vuoksi sen lähtönopeutta on usein kasvatettu huomattavasti tavanomaisesta. Muoviholkissa on hammastuksen varassa kiinni halkaisijaltaan pienempi luoti. Laukaisun jälkeen piipun ulkopuolella muoviholkki irtoaa hidastuen ilmanvastuksen vuoksi luodista ja putoaa muutaman kymmenen metrin päähän. Luoti jatkaa normaalilla lentoradallaan eteenpäin. Alikaliiperiluotiin ei jää rihloista jälkiä toisin kuin normaaliin luotiin.


title: Luoti (ampumatarvike)

text: Luodeissa voidaan käyttää lisäksi myös esimerkiksi fosforia, jota voidaan käyttää sytytysluotien sytytysaineena. Valojuovaluodissa palava, yleensä magnesiumpohjainen massa on luodin peräpäässä ja se syttyy laukaisun aikana palavista ruutikaasuista. Luodin lentonopeuden (esimerkiksi 450–800 m/s) vuoksi ihmissilmä ei havaitse valojuovaluotia yksittäisenä lentävänä valopisteenä vaan luodin perässä palava massa näyttää piirtävän valojuovan lentoradalleen. Valojuovaluoteja käytetään yleensä konetuliaseissa tähtäämisen apuna.


title: Luoti (ampumatarvike)

text: Panssariluodin sydän on valmistettu erikoisteräksestä tai volframikarbidista. Niitä käytetään niiden läpäisykyvyn vuoksi esimerkiksi kevyesti panssaroituja ajoneuvoja vastaan. Kumiluoti on kumista valmistettu luoti, joka on suunniteltu muun muassa poliisien käytettäväksi lamaannuttavassa, mutta ei tappavassa tarkoituksessa.


title: Luoti (ampumatarvike)

text: Luoteja myös pinnoitetaan eri materiaaleilla kitkan vähentämiseksi. Urheiluampujat käyttävät joskus molybdeenisulfidi-pulverilla käsiteltyjä luoteja vähentääkseen luodin kitkaa aseen piipussa. Tämä vähentää piipun kulumista ja mahdollistaa pienemmän vaihtelun luodin lähtönopeuksissa. Piipun kulumisen minimoimiseksi jotkut panssariluodit on päällystetty teflonilla. Teflon ei sinällään lisää luodin läpäisytehoa. Tällaiset luodit on tarkoitettu esimerkiksi poliisin erikoisryhmien käyttöön.


title: Luoti (merenkulku)

text:
Luoti on merenkulussa käytetty, alkeellisimmillaan narusta ja painosta muodostuva laite, jolla on mitattu veden
syvyyttä eli luodattu, sen purjehduskelpoisuuden selvittämiseksi tai paikanmäärityksen apuna. Nuoraan liittyy määrävälein erivärisiä kangastilkkuja, jotka ilmaisevat syvyydet; viiden metrin välein on nahkasuikale, jossa on reikiä, yksi aina kutakin syvyyden viittä metriä kohti. Kirjailija Mark Twain on omaksunut tekijänimensä siipiratasalusten väylien luotaamisessa käytetystä syvyyttä kuvaavasta ilmauksesta "mark twain", jolla on jokislangissa tarkoitettu kahden sylen eli 3,7 metrin turvallista syvyyttä.


title: Luoti (merenkulku)

text: Lyijystä valetun luodin pohjassa oli painuma, johon voitiin laittaa talia tai muuta paksua rasvaa. Osuessaan merenpohjaan rasvaan jäi pohja-ainesta, ja merikarttoihin tehtyihin pohja-ainesmerkintöjen avulla tätä tietoa voitiin käyttää apuna paikanmäärityksessä yhdessä syvyystiedon kanssa.


title: Luoti (merenkulku)

text: Purjelaivojen aikakaudella perämiehet ja luotsit pystyivät määrittelemään alusten sijainteja tarkasti luotauksen avulla; tarkka syvyys ja pohjan laatu yhdessä elämänikäisen kokemuksen kanssa tekivät näistä miehistä suorastaan velhoja tässä suhteessa. Jopa kuvitteellisessakin kirjallisuudessa monien korkeidenkin upseerien sanotaan jättäneen luotauksen avulla tapahtuvan rannikkonavigoinnin suosiolla kokeneiden pursimiesten ja luutnanttien tehtäväksi; jo tuolloin ymmärrettiin työnjaon merkitys.


title: Luoti (merenkulku)

text: Merimieskoulutuksessa käsiluodin käyttö säilyi yhtä kauan kuin purjelaivatkin; toisen maailmansodan aikana aivan uudelle tehokkuustasolle kehittynyt ja hankintakuluiltaan valtavasti edullistunut kaikuluotain syrjäytti vanhan menetelmän 1950-luvulla. Viimeisiä käsiluodin ammattimaisia käyttäjiä olivat Gustaf Eriksonin suuret lastipurjelaivat – kuten monen muunkin vanhan ja perinteisen navigointimenetelmän.


title: Luoti (merenkulku)

text: Nykyisin kaikuluotain on suurelta osin korvannut perinteisen luodin merenkulun apuvälineenä. Erittäin suosituksi on tullut pienikokoinen, kädessä pidettävä kaikuluotain.


title: Luoti (merenkulku)

text: Luotia käytetään edelleen navigointiapuna pienveneilyssä. Merikartoissa on edelleen säilytetty pohja-ainesmerkinnät.


title: Luoti (merenkulku)

text: Jotkut veneilyn jatkokoulutusta antavat venekerhot ja navigaatioseurat kouluttavat vieläkin käsiluodin käyttäjiä. Toinen kohtalaisen suosittu menetelmä on käyttää syvyysmitoilla varustettua kokoon taitettavaa luotausseivästä, joka saattaa olla esimerkiksi jollan avulla rantautumispaikkaa haettaessa nopeampi ja käytännöllisempi kuin kädessä pidettävä kaikuluotain.


title: Luoti (mittayksikkö)

text: Luoti () on ollut vaihteleva, punnittavan aineen mukainen painomitta. Esimerkiksi yksi luoti apteekkipainona on 1/2 unssia eli 14,84 g ja kultapainona 13,9 g. Elintarvikepainona luoti on 13,283 6 grammaa. Vanhana venäläisenä mittana luoti on 12,79 grammaa.


title: Luoti (mittayksikkö)

text: 16 luotia hopeaa teki yhden "markan"; hopeaesineiden valmistukseen käytetyn seoksen pienimmäksi sallituksi hopeapitoisuudeksi määrättiin Ruotsissa jo Kustaa Vaasan aikana 13/16 osaa, tästä nimitys "kolmetoistaluotinen hopea", promilleina siis 813. Vuonna 1968 tämän rinnalle päätettiin Suomessa ottaa käyttöön 830-pitoinen seos (vuodesta 1969 alkaen) ja vuodesta 1974 hopeaesineiden alimmaksi pitoisuudeksi määrättiin 830/1000.


title: Luoti (työkalu)

text: Luoti tai luotilanka on rakennusmittauksessa käytettävä työväline. Luodissa on lanka, jonka varassa roikkuu kartiomainen punnus. Punnuksen painon ansiosta lanka muodostaa pystysuoran linjan. Näin voidaan määrittää apulinja esimerkiksi savupiippua muuratessa, tai siirtää mittapisteitä korkeussuunnassa toiseen paikkaan tarkasti pystysuoraa linjaa pitkin.


title: Luoti (työkalu)

text: Nykyään luotilangan ovat pitkälti korvanneet erilaiset laser-tekniikkaan pohjautuvat mittalaitteet, jotka eivät ole herkkiä ulkopuolisten olosuhteiden, kuten tuulen vaihtelulle.


title: Stilicho

text: Flavius Stilicho ("Stiliko") (noin 359 – 22. elokuuta 408) oli barbaari, josta tuli patriisi ja Länsi-Rooman korkea-arvoisin sotilaspäällikkö, "magister militum". Hänen isänsä oli vandaali ja äitinsä roomalaista sukua.


title: Stilicho

text: Stilicho palveli armeijassa keisari Theodosius I:n aikana. Vuonna 384 Theodosius lähetti hänet neuvottelemaan rauhasta Persian kuninkaan Sapor III:n kanssa. Kun Stilicho palasi, Theodosius antoi hänelle korkean sotilasviran. Hänen tehtäväkseen tuli suojata Länsi-Roomaa visigoottien hyökkäykseltä. Theodosius antoi jopa sisarensa Serenan Stilicholle vaimoksi. Hänestä tuli myös keisarin pojan Honoriuksen holhooja.


title: Stilicho

text: Theodosiuksen kuoltua tuli hänen pojastaan Honoriuksesta Länsi-Rooman keisari. Toisesta pojasta Arcadiuksesta tuli Itä-Rooman keisari. Kummallakaan heistä ei ollut tilanteen vaatimaa valtiomiestaitoa ja pian koko valtakunnan puolustus jäi Stilichon harteille. Hän löi visigoottien kuninkaan Alarikin Makedoniassa vuonna 397. Seuraavana vuonna hän kukisti kapinan Afrikassa. Vuonna 401 hän taisteli omia maanmiehiään vandaaleja vastaan Raetiassa. Hän taisteli myös Alarikia vastaan vuosina 402 ja 403.


title: Stilicho

text: Voitoistaan huolimatta Stilicho oli Rooman aristokraattien epäsuosiossa, koska hän oli areiolainen ja barbaari. Erityisesti eräs Olympius suunnitteli hänen salamurhaansa vuonna 408. Stilicho murhattiin, kun armeija teki lavastetun kapinan 13. heinäkuuta 408.


title: Tiedostamaton

text: Yksinkertaisesti ja väljästi ajateltuna käsite tiedostamaton (tai tiedostumaton tai alitajuinen) näyttäisi suoraviivaisesti selittävän mielen piirteitä, joista emme ole suoraan tietoisia tai joita emme suoraan havaitse. Syvempi tutkiminen paljastaa kuitenkin, että asia on erittäin monimutkainen.


title: Tiedostamaton

text: Niin monta ideaa ja teoriaa on esitetty aikojen saatossa ja niin paljon eri selitykset tiedostamattomasta ajattelusta poikkeavat toisistaan, että voi helposti tukea behavioristien päätöstä, että tutkitaan vain erilaisia tapoja, joita ärsyke–vaste-parit tuottavat eikä spekuloida tiedostumattomilla ja tietoisilla mielentiloilla. Vielä nykyäänkin psykologiassa vallitsee perustavanlaatuinen erimielisyys siitä, minkälainen tiedostumaton mieli voisi olla tai onko sellaista ylipäätään olemassa. Akateemisen psykologian ulkopuolella (ns. pop-psykologian piirissä) tiedostumattomalla mielellä ajetallaan olevan useita ominaisuuksia aina animalistisesta ja infantiilista (lapsenomaisesta) superälykkääseen ja mystiseen.


title: Tiedostamaton

text: Mieli voidaan jakaa tietoiseen ja tiedostamattomaan niin että tietoinen mieli ohjaa keskittyvää toimintaa ja tiedostumaton mieli on taustalla pyöriviä automaattisia prosesseja. Esimerkiksi Mihály Csíkszentmihályi kuvaa flow-teoriassaan syvällistä oppimista nelivaiheiseksi prosessiksi. Olemme ensin tiedostamattomasti epäpäteviä, sitten tiedostamme epäpätevyytemme, oppiessamme asian tulemme tiedostavasti päteväksi, kunnes toistuvien onnistumisten kautta tulemme tiedostamattomasti päteviksi.


title: Tiedostamaton

text: Esimerkkinä voi käyttää vaikkapa auton ajamista. Taitava kuljettaja ajaa kuin transsissa, usein tiedostamatta ajavansa. Ajon päätyttyä tietoinen mieli voi havahtua huomaamaan kuljettajan saavutettua määränpäähänsä. Juuri ajamista opetteleva henkilö taas on tuskallisen tietoinen ajamisen joka motorisesta alitehtävästä.


title: Tiedostamaton

text: Myös useiden biologisten prosessien, kuten hengityksen, tasapainon säilyttämisen ja ruoansulatuksen, voidaan katsoa toimivan alitajunnan ohjaamana. Alitajunnan rooli on kiistanalainen, sillä mm. biologia kutsuu näitä toimintoja autonomisen hermoston toiminnoiksi.


title: Bocce

text: Bocce on pallonheittopeli, jolla on sukulaisia aina antiikin Rooman ajoilta asti. Sen sukulaisia ovat ranskassa suosittu petankki, brittiläinen bowls ja vammaisurheilussa suosittu boccia.


title: Bocce

text: Boccea pelaa kaksi joukkuetta. Kenttänä on laudoin eristetty maapohjainen pelialue, noin 20–30 metriä pitkä sekä noin 2,5–4 metriä leveä. Kentän toinen pää on pelaajien heittopää, ja toisessa päässä on maalialue. Maalialueelle heittää aloittava joukkue ensin pienen pallon ja sen jälkeen ison pallon. Asetusvuoro siirtyy toiselle joukkueelle, elleivät aloittajat saa palloa lainkaan maalialueelle. Bocce-pelissä pallot ovat messinkiä.


title: Bocce

text: Heittovuorossa on se joukkue, jonka lähin pallo on kauempana maalipallosta. Se joukkue, jonka pallot ovat lopuksi lähempänä, saa niin monta pistettä kuin palloja on vastapuolen lähintä palloa lähempänä. Pelistä tunnetaan eri variaatioita.


title: Batman (televisiosarja)

text: Batman (suomalaiselta nimeltään Batman – Lepakkomies) on yhdysvaltalainen camp-huumorin sävyttämä komediasarja, jota esitti alun perin ABC. Sen keskeiset näyttelijät olivat Adam West (Batman) ja Burt Ward (Robin). Ohjelman jaksoja tehtiin yhteensä 120. Ensimmäinen jakso esitettiin 12. tammikuuta 1966 ja viimeinen 14. maaliskuuta 1968.


title: Batman (televisiosarja)

text: Juuri Batman-televisiosarjaan monet ensimmäisenä yhdistävät Batmanin, vaikka televisiosarja oli kenties kaikkia muita Batmanin esiintymisiä etäämpänä alkuperäisestä sarjakuvasta. Tosin jotkin ohjelman jaksot perustuivat suoraan sarjakuvien juoneen. Samalla myös uusia rikollisia keksittiin varta vasten televisiosarjaa ajatellen. Vakioroistoina sarjassa vuorottelivat Kissanainen, Pingviini, Jokeri ja Arvuuttaja eli "Irvileuka", mutta lukuisia muitakin roistoja nähtiin.


title: Batman (televisiosarja)

text: Televisiosarja oli aikanaan huippusuosittu; se oli Peyton Placen ohella ainoa 1960-luvun ohjelma Amerikassa, jota esitettiin kaksi kertaa viikossa. Sarjasta esitettiin noin 40 jaksoa myös Suomessa aikana syyskuusta 1966 elokuuhun 1967. Sen jälkeen sitä on näytetty Kolmoskanavalla 1980-luvun lopussa, MTV3-kanavalla vuosien 1998 ja 1999 kesällä, sekä Yle Teema kanava esitti sarjan 1. kauden kesällä 2015. Televisiosarja oli rakennettu moniulotteiseksi: lapsille se näyttäytyy jännittävänä rikostarinana, aikuisille taas miltei itseironisena parodiana. Tämä ratkaisu vapautti sarjan käsikirjoittajat paineista tuottaa uskottavia dialogeja tai juonenkäänteitä.


title: Batman (televisiosarja)

text: Sarjasta muistetaan monia yksityiskohtia, kuten Batmanin musta, kaksipaikkainen custom-rakennettu "Lepakkoauto" (Batmobile), joka oli varustettu lukuisilla erikoisominaisuuksilla, sekä laboratoriolla ja omalla ydinreaktorilla varustettu "Lepakkoluola" (Batcave), mihin päästiin laskeutumalla "Lepakkotankoja" (Batpoles) pitkin Waynen kartanosta. Sarjan surf-henkisen tunnussävelen sävelsi Neal Hefti.


title: Batman (televisiosarja)

text: Ohjelman jaksot rakennettiin jo 1930-luvun yhdysvaltalaisista sarjaelokuvista periytyneellä cliffhanger-tyylillä, jossa joka toisen jakson lopussa Batman ja Robin jäivät jonkun rikollisen ansaan, ja seuraavassa jaksossa he selvisivät ansasta, ja saivat rikollisen lopulta kiinni. Usein ohjelman lopussa kertojanääni ilmoittaa: ”Jatkuu ensi viikolla. Sama lepakkoaika, sama lepakkokanava.”


title: Batman (televisiosarja)

text: Suomessa Scandia - levymerkki julkaisi 1967 singlen "Batman ja suuri kultalevyryöstö", jolla oli kahteen osaan jaettu pieni kuunnelma, jonka dialogi ja tehosteäänet mukailevat televisiosarjaa. Singlestä tehtiin uusintajulkaisu 1980 - luvulla.


title: Passepied

text: Passepied on (ransk. "passer" ”ohittaa” ja "pied" ”jalka”) ranskalainen, barokinaikainen kolmijakoinen tanssi. Passepied muistuttaa menuettia, mutta on nopeampi ja sen tahtilaji oli 3/8, 3/4 tai 6/8.


title: Passepied

text: Vuonna 1890 sävelletyn Claude Debussyn kuuluisan pianoteoksen "Suite Bergamasquen" viimeinen osa on passepied.


title: Uppopaisto

text: Uppopaisto eli friteeraus on ruoanvalmistusmenetelmä, jossa ruoka upotetaan kuumaan öljyyn tai rasvaan. Se on erittäin nopea tapa valmistaa ruoka.


title: Uppopaisto

text: Oikein suoritettuna uppopaistaminen ei tee ruoasta rasvaista, sillä ruoan kosteus hylkii öljyä. Kuuma öljy lämmittää veden ruoan sisällä ja vesi höyryttää sen sisältä ulospäin. Kunhan öljy ei ole liian kuumaa eikä ruokaa pidetä upotettuna öljyyn liian kauan, öljyä ei mene itse ruoan sisään. Jos ruoka on öljyssä liian kauan, vesi haihtuu höyrynä ulos ruoasta ja öljy alkaa päästä ruoan sisään. Jos öljy taas on liian viileää, ruoka ei kypsy kunnolla ennen kuin rasva alkaa jo päästä sen sisään. Öljyn lämpötila on tyypillisesti 175–190 °C.


title: Uppopaisto

text: Useimmat uppopaistettavat ruoat leivitetään ennen paistamista. Leivittämisen tarkoitus on aikaansaada ruokaan rapea ja ruskea ulkokuori samalla kun sisuksesta tulee pehmeä, kostea ja höyrytetty. Joissakin ruoka-aineksissa, kuten perunoissa, on jo luonnostaan kuori, joten ne eivät tarvitse erillistä leivittämistä.


title: Uppopaisto

text: Japanilaisessa keittiössä uppopaistamista pidetään yhtenä neljästä perusruuanvalmistustekniikoista grillauksen, höyrytyksen ja kuullotuksen ohella.


title: Uppopaisto

text: Öljyä tai rasvaa ei saa päästää ylikuumenemaan, sillä se syttyy palamaan. Veden kaataminen kuumaan rasvaan on vaarallista, koska äkisti kiehahtava vesi saa rasvan roiskumaan. Siksi rasvapalon sammuttaminen virheellisesti vedellä on erittäin vaarallista ja johtaa vain palon leviämiseen.


title: Uppopaisto

text: Käytettäessä öljyä tai rasvaa ruoanlaitossa täytyykin muistaa huolellinen valvonta ja varautua mahdollisiin tapaturmatilanteisiin. Sammutuspeitteen tulisi olla keittiön minimivaruste.


title: Matt LeBlanc

text: Matthew Steven ”Matt” LeBlanc (s. 25. heinäkuuta 1967 Massachusetts) on yhdysvaltalainen näyttelijä, tuottaja ja televisiojuontaja, joka tunnetaan parhaiten Joey Tribbianin roolista televisiosarjoissa "Frendit" (1994–2004) ja "Joey" (2004–2006). Keväästä 2016 alkaen LeBlanc on auto-ohjelma "Top Gearin" toinen juontaja.


title: Matt LeBlanc

text: LeBlanc aloitti televisiouransa vuonna 1987 esiintyen ketsuppimainoksessa. Vuonna 1988 hän pääsi yhdeksi kaudeksi yhdysvaltalaiseen "TV 101" -draamasarjaan. Tuon jälkeen LeBlanc liittyi "Pulmusten" spin-off-sarjaan "Top of the Heap". Vuosina 1994–2004 LeBlanc esitti Joey Tribbiania yhdysvaltalaisessa "Frendit"-televisiosarjassa, jonka päättymisen jälkeen hänen esittämä roolihahmo sai oman spin-off-sarjansa "Joey". Se ei kuitenkaan kerännyt toivottuja katsojamääriä, joten sen tekeminen lopetettiin kahden tuotantokauden jälkeen.


title: Matt LeBlanc

text: LeBlanc on esiintynyt myös elokuvissa "Charlien enkelit" ja "". Vuonna 2011 hän teki paluun televisioon komediasarjassa "Amerikan frendi", jossa hän esittää satiirista versiota omasta itsestään.


title: Matt LeBlanc

text: LeBlanc on esiintynyt myös Alanis Morissetten musiikkivideolla "Walk Away" ja Jon Bon Jovin musiikkivideoilla "Miracle" ja "Say It Isn't So".


title: Matt LeBlanc

text: LeBlanc oli vuosina 2003–2006 naimisissa Melissa McKnightin kanssa. Heillä on vuonna 2004 syntynyt tytär (McKnightilla on myös kaksi lasta aiemmasta liitostaan). Vuosina 2006–2014 LeBlanc seurusteli "Joeyn" näyttelijäkollegansa Andrea Andersin kanssa.


title: Tykkimäki

text: Tykkimäki on Kouvolassa, Kymenlaaksossa, Salpausselän mäellä sijaitseva huvipuisto. Huvipuiston perusti Lasten Päivän Säätiö. Se avattiin 17. toukokuuta 1986. Vuodesta 1994 huvipuisto on vastannut myös Tykkimäki Camping-leirintäalueen toiminnasta.


title: Tykkimäki

text: Tykkimäellä on kolmisenkymmentä erilaista suurta ja pientä laitetta, kuten mäkeen rakennettu vesiliukurata, Taifun, hupitalo ylösalaisin, autorata sekä vuoristorata nimeltään Idän pikajuna. Huvipuistosta löytyy runsaasti myös lastenlaitteita ja Mukkelis Makkelis -niminen sisäleikkipuisto. Tykkimäellä on lisäksi muita kohteita: huvipuistopelejä, matkamuistomyymälä, ruokakioskeja, ravintola ja ulkonäyttämö, jossa esiintyy kesällä huvipuiston aukioloaikana erilaisia esiintyjiä. Keskikesällä alueella on myös kotieläimiä.


title: Tykkimäki

text: Huvipuiston vanhin laite on Heppakaruselli, joka tiettävästi on rakennettu 1930-luvulla Hollannissa. Karusellin puuhevosten muoto ja valmistustapa antavat viitteitä siitä, että ne olisivat noin 50 vuotta itse karusellia vanhempia ja kuuluneet alun perin johonkin toiseen karuselliin. Lasten Päivän Säätiön aikana moni Linnanmäeltä poistunut laite löysi tiensä Tykkimäelle, ja nykyisin niistä on muodostettu Tykkimäen Nostalgiakierros. Esimerkiksi Enterprise, joka oli yksi puiston suosituimmista laitteista, tuli alun perin Linnanmäelle vuonna 1975.


title: Tykkimäki

text: Keväällä 2000 huvipuiston toiminta yhtiöitettiin omaksi yhtiökseen nimelle Tykkimäen vapaa-aikakeskus Oy. Yhtiön osakkaina olivat Kouvolan kaupunki, Lasten Päivän Säätiö, Kymen Seudun Osuuskauppa ja Kouvolan seudun kuntayhtymä. Syksyllä 2005 säätiö ja kuntayhtymä myivät osakkeensa Osuuskaupalle ja Cannon Hill Holding Oy:lle.


title: Tykkimäki

text: Vuosina 1987–2005 alueella toimi myös terraario, joka oli Suomen suurin matelijanäyttely. Terraarion tilalle tuli pikaruokaravintola Kustiburger.


title: Tykkimäki

text: Linnanmäeltä Tykkimäelle siirrettiin vuonna 2007 Kouvola-pyörä (ent. Helsinki-pyörä). Vuonna 2009 uutena ostettu Star Flyer -ketjukaruselli oli Suomen korkein huvipuistolaite ennen Linnanmäen Kingi-vapaapudotustornia ja Powerparkin Dragon Tower-tornia (molemmat ovat 75 metriä korkeita ja tämän vuoksi jakavat Suomen korkeimman laitteen tittelin). Star Flyerin korkeus on 72 metriä ja huippunopeus lähes 70 km/h. Laite maksoi Tykkimäelle noin 1,1 miljoonaa euroa.


title: Tykkimäki

text: Kesän 2012 uutuus Tykkimäellä oli Loop Fighter, joka saavuttaa jopa 4,5 G:n voiman. Se on Pohjoismaiden ainoa vastaava laite, ja muuallakin Euroopassa ne ovat harvinaisia. Toisena vuoden 2012 uutuutena Huvilavetilla esitettiin kesäteatteria. Kuusankosken teatterin esityksessä seikkaili Tohtori Sykerö.


title: Tykkimäki

text: Tykkimäen vuoden 2013 uutuus on Atreenalin-seikkailupuisto, jossa on erilaisia kiipeilyratoja.


title: Tykkimäki

text: Vuonna 2014 Tykkimäki teki kaikkien aikojen suurimman investointinsa avaamalla huvipuiston ja camping-alueen yhteyteen uuden vesipuiston, Tykkimäki Aquaparkin. Siellä on viisi isoa vesiliukua, vesileikkiallas, kahluuallas sekä aikuisten täyspitkä uima-allas. Alueelta löytyy myös ravintola Loiske ja rantakioski.


title: Tykkimäki

text:
Nimi Tykkimäki tulee tykkipattereista, jotka 28. kesäkuuta 1789 asetettiin mäen rinteeseen tukemaan suomalais-ruotsalaisen sotajoukon hyökkäystä Utin kankaalla puolustusryhmityksessään odottavia venäläisiä vastaan. Ruotsalaisia johti kuningas Kustaa III, ja venäläisten komentajana toimi kenraalimajuri Ivan Grigorjevitj von Reck. Kummallakin puolella oli noin 4 000 sotilasta. Kustaan joukot asettuivat aamuneljältä jonoryhmitykseen Lappeenrannan-tien varteen siten, että Armfeltin johdolla kärjessä hyökkäävä suomalainen jääkäripataljoona oli Tykkimäen tasalla. Alamäkeen hyökänneet suomalais-ruotsalaiset joukot pakottivat neljä tuntia kestäneissä taisteluissa venäläiset perääntymään.
Tykkimäelle on vuosien varrella siirtynyt monia laitteita Linnanmäeltä: Enterprise, Pilvenpyörä, Kouvola-pyörä (Linnanmäellä ennen Helsinki-pyörä) ja Mysteerio (Linnanmäellä ennen Salaisuuksien Talo, siirtyi supistettuna versiona Tykkimäelle).


title: Mathias Rust

text: Mathias Rust (s. 11. tammikuuta 1968 Hampuri, Länsi-Saksa) on saksalainen harrastajalentäjä, joka teki historiaa läpäisemällä Neuvostoliiton ilmatilanvalvonnan ja laskeutumalla yksimoottorisella Cessna-pienkoneella Moskovassa Punaisen torin lähelle Suurelle Moskovajoen sillalle 28. toukokuuta 1987. Oikeudenkäynnissä Rust kertoi tehneensä huomiota herättäneen tempauksen edistääkseen maailmanrauhaa ja tavatakseen Mihail Gorbatšovin.


title: Mathias Rust

text: Rust aloitti matkansa vuokratulla Cessna 172 -pienkoneella 13. toukokuuta 1987 Saksan liittotasavallasta Hampurin lähistöltä Uetersenista. Hän teki ensin lähes kaksiviikkoisen Pohjanmeren kiertomatkan lentäen Islannin ja Norjan kautta Suomeen, jossa laskeutui Helsinki-Malmin lentoasemalle 25. toukokuuta. Ennen tätä matkaa 19-vuotiaalla Rustilla oli virallista lentokokemusta vain noin 50 tuntia.


title: Mathias Rust

text: Rust jatkoi matkaansa Helsingistä kolmen vuorokauden kuluttua 28. toukokuuta puolenpäivän jälkeen, ilmoitti määränpääkseen Tukholman ja lensi ensin länteen Nummelaan asti. Täältä hän kääntyi merelle ja suuntasi sitten kohti Moskovaa. Tampereen ilmavalvonta kadotti hänet tutkasta noin kello 13.00 Espoon alueella Samoihin aikoihin havaittiin Sipoon tienoilla meressä öljyläikkiä, ja Suomessa aloitettiin pelastusetsintä.


title: Mathias Rust

text: Rust saapui Neuvostoliiton ilmatilaan Viron SNT:n alueelle ja jatkoi lentoaan noin 800 metrin korkeudessa. Neuvostoliiton ilmavalvonta huomasi hänet tutkassa 14.29 ja lähetti kaksi hävittäjää matkaan. Toinen hävittäjistä havaitsi 14.48 Outovan kaupungin lähistöllä valkoisen pienkoneen, muttei saanut lupaa ampua sitä alas. Pian tämän jälkeen hävittäjät kadottivat Rustin tutkasta Staraja Russan kaupungin liepeillä. Saksalainen "Bunte"-lehti spekuloi, että Rust mahdollisesti laskeutui matkalla jonnekin, koska matka kesti niin kauan suhteutettuna Cessnan nopeuteen ja säähän. Noin kello 18 Rust saapui Moskovan ilmatilaan. Hän oli harkinnut laskeutumista Kremliin, mutta päätyi laskeutumaan tilavammalle Punaiselle torille. Näin hän myös ajatteli saavansa enemmän huomiota; Kremlin muurien takana teko olisi voinut jäädä piiloon. Rust joutui kiertelemään Punaisen torin väenpaljouden yllä jonkin aikaa löytämättä vapaata laskeutumistilaa, ja lopulta hän onnekkaasti laskeutui läheiselle leveälle sillalle, josta rullasi koneellaan lähes Punaiselle torille saakka, Pyhän Vasilin katedraalin edustalle. Väkijoukko suhtautui Rustiin uteliaasti. Noin tunnin kuluttua paikalle tuli kaksi kuorma-autollista sotilaita ja Rust pidätettiin.


title: Mathias Rust

text: Lennon mahdollisti Neuvostoliiton rajaviranomaisten yleinen vapaapäivä, lukuisat Rustin kannalta onnekkaat sattumat ja ilmeisesti huono alailmatilan tutkaseurantajärjestelmä. Rustin saapuminen yllätti neuvostoviranomaiset täysin, ja tapahtuman seurauksena sadat virkamiehet menettivät työnsä, suurin osa heistä oli presidentti Gorbatšovin uudistuspolitiikan vastustajia. Rustin lento paljasti Neuvostoliiton ilmavalvonnan heikkoja kohtia. Neuvostoliiton ilmavoimien komentaja Aleksander Koldunov erosi ja puolustusministeri Sergei Sokolov jäi eläkkeelle.


title: Mathias Rust

text: Mathias Rust tuomittiin neljäksi vuodeksi työleirille oikeudenkäynnissä, joka pidettiin 2.–4. syyskuuta 1987. Rust kärsi rangaistusta elokuuhun 1988 asti moskovalaisessa tutkintavankilassa, kunnes hänet palautettiin Saksan liittotasavaltaan.


title: Mathias Rust

text: Rust tuomittiin Saksassa huhtikuussa 1991 tapon yrityksestä kahdeksi vuodeksi vankilaan, kun hän oli puukottanut sairaanhoitajaopiskelijatarta ollessaan siviilipalveluksessa hampurilaisessa sairaalassa marraskuussa 1989. Hän joutui kärsimään rangaistuksesta vain 15 kuukautta. Vuonna 2001 hänet tuomittiin taas, kašmirvillapaidan varastamisesta.


title: Mathias Rust

text: Rust ryhtyi 1990-luvun jälkipuolella hindulaiseksi ja nai varakkaan intialaisen teekauppiaan tyttären. Vuonna 2002 hän kertoi tekevänsä kansainvälistä rauhantyötä luxemburgilaisen yhtiön leivissä. Vuonna 2007 Rust asui Berliinissä, oli eronnut toisesta vaimostaan ja kertoi toimivansa pokeriammattilaisena. Rustin käyttämä Cessna on nykyisin esillä Berliinin tekniikkamuseossa.


title: Mathias Rust

text: Saksalaiselle "Stern"-aikakauslehdelle vuonna 2012 antamassaan haastattelussa Rust kertoi ajattelutapansa muuttuneen ja piti 25 vuotta aikaisemmin tekemäänsä lentoa ”vastuuttomana”. Lehti kertoi Rustin vierailleen Moskovassa lentonsa 25-vuotispäivän alla ja käyneen myös vankilassa, jossa hän oli istunut tuomiotaan. Hänen kerrottiin parhaillaan opiskelevan joogaopettajaksi ja aikovan perustaa joogakoulun Hampuriin.


title: Mathias Rust

text: Nykyään Mathias Rust toimii erään zürichiläisen investointipankin analyytikkona.


title: Pitkä viha

text: Pitkä viha on Ruotsin ja Venäjän vuosina 1570–1595 käymä sota, joka päättyi Täyssinän rauhaan. Sodasta on käytetty myös nimityksiä pitkäviha, 25-vuotinen sota ja pohjoismainen viisikolmattavuotinen sota sekä ainakin osittaisesti rappasodat.


title: Pitkä viha

text: Sodan syynä olivat muun muassa Karjalaa koskevat rajariidat ja Baltian etupiirikiistat. Vuonna 1323 solmittu Pähkinäsaaren rajalinja ei enää vastannut todellisia asutus- ja valtasuhteita. Yhtenä taustatekijänä saattoi olla myös Moskovan Venäjän Iivana Julman ja Ruotsin Juhana III:n Katariina Jagellonicasta käymä kiista.


title: Pitkä viha

text: Juhanan ja Iivanan väliset keskinäiset loukkauskirjeet ja Käkisalmen rajakahakat johtivat vähitellen sotaan vuonna 1570. Ensimmäiset Ruotsin hyökkäysyritykset eivät onnistuneet, mutta vuonna 1572 ylipäällikkö Herman Fleming eteni Pähkinälinnan alueelle Inkeriin hävittäen seutua. Venäläisten toiminta lamaantui ja aselepo solmittiin vuosiksi 1573–1577. Tänä aikana kuitenkin käytiin sissisotaa, jossa karjalaiset sissit iskivät Pohjanmaalle ja Oulujärven ympäristöön ja Suomesta tehtiin sissiretkiä Vienan ja Aunuksen Karjalaan ja Käkisalmen lääniin. Sissi-iskut olivat molemmin puolin julmaa hävitystä väestöä ja asutusta kohtaan.


title: Pitkä viha

text: Vuonna 1579 Ruotsi yritti Narvan valtausta siinä onnistumatta. Samaan aikaan Puola aloitti sodan Venäjän kanssa, mikä oli Moskovalle vakava takaisku. Uusi ylipäällikkö Pontus De la Gardie aloitti hyökkäyksen, joka johti Käkisalmen linnan ja kaupungin valtaamiseen. Ruotsin sotatoimet jatkuivat menestyksekkäästi Baltiassa ja Narva vallattiin 1581. Venäjä oli työnnetty aivan Suomenlahden pohjukkaan.


title: Pitkä viha

text: Aseet vaikenivat, kun Pljussajoen välirauha solmittiin 1583. Sitä pidennettiin jatkoneuvotteluilla vuoteen 1590. Sissisota kuitenkin jatkui erityisesti Karjalan ja Savon raja-alueilla kiivaana. Vallatussa Käkisalmen läänissä toimi kiivas karjalaisten vastarintaliike. Pohjoisessa pohjalaississit hävittivät vuonna 1589 Petsamon luostarin. Hyökkäysretkiä ulotettiin myös pitkälle Vienan puolelle. Vuonna 1589 Pekka Vesaisen talonpoikaisjoukot hävittivät Vienan Kemiä ja valloittivat Kantalahden. Oulun linna perustettiin ruotsalaisten hyökkäyksien tueksi. Karjalaiset tekivät sissisodan aikana useita hävitysretkiä Pohjanmaalle. Karjalaisten näkökulman mukaan he pyrkivät poistamaan alueelleen tunkeutuneet ihmiset pois. Ruotsin valvonnassa ollut Käkisalmi teki sitkeää vastarintaa. Pielisjärven seudulta suuntasivat lähes tuhannen miehen hyökkäysjoukot Savoon. Hyökkäyksillä pyrittiin häiritsemään ruotsalaisten Käkisalmen miehityshallintoa. Sissit katosivat hyökkäystensä jälkeen niin nopeasti, että vain harvoja saatiin kiinni. Kiinnisaadut hirtettiin, mutta toimilla ei juuri ollut vaikutusta sissisotaan.


title: Pitkä viha

text: Pohjois-Pohjanmaalla sissisota oli aluksi yksipuolista, mutta muuttui molemminpuoleiseksi erään oulujärveläisen pitäjän tuhouduttua tulipalossa maan tasalle. Tämän jälkeen karjalaiset ulottivat hyökkäykset Perämeren rannikolle.


title: Pitkä viha

text: Sissisodan luonne oli raakaa: Sissit pyrkivät valikoimaan helppoja kohteita jolloin iskujen kohteiksi valikoitui puolustuskyvyttömiä rajaseutujen asukkaita. Kostoiskut kohdistuivat siviileihin, jotka olivat puolustuskyvyttömiä.


title: Pitkä viha

text: Rauhaan taipumaton Juhana kuoli 1592, ja Ruotsin sisä- ja ulkopoliittinen tilanne muuttui jyrkästi. Vuonna 1593 Ruotsin kuninkaaksi tuli Puolan kuningas, Juhanan poika, katolinen Sigismund. Sisäisesti maa ajautui kuitenkin valtataisteluun kuninkaan ja hänen setänsä, Kaarle-herttuan välillä.


title: Pitkä viha

text: Ruotsin sisäinen valtataistelu yhdessä Venäjän pahenevien sisäisten vaikeuksien kanssa helpottivat rauhanneuvotteluja. Molemmilla osapuolilla oli tarve rauhaan, ja nyt Puolan tuki oli mukana. Täyssinän rauha solmittiin 18. toukokuuta 1595 Inkerin Täyssinässä. Uusi raja vedettiin Saimaasta Olavinlinnan itäpuolta Kainuuseen ja sieltä Inarijärven kautta Pohjoiselle jäämerelle. Ruotsi luovutti valloittamansa Käkisalmen läänin Venäjälle, mutta piti nykyisen Viron pohjoisosan sekä Narvan, mikä vahvisti Ruotsin asemaa Itämerellä.


title: Lasten Päivän Säätiö

text: Lasten Päivän Säätiö () on suomalainen säätiö, joka on perustettu toukokuussa 1957. Se ylläpitää ja kehittää omistamaansa Linnanmäen huvipuistoa ja kerää varoja suomalaiselle lastensuojelutyölle. Säätiö oli alun perin myös Tykkimäen huvipuiston omistajana ja myöhemmin puiston omistavan yhtiön osakkaana, kunnes luopui osuudestaan 2005.


title: Lasten Päivän Säätiö

text: Säätiön oma pääoma oli vuonna 2010 noin 34 miljoonaa euroa. Säätiön vuotuinen liikevaihto on noin 25 miljoonaa euroa, josta on investoitu kaksikymmentä prosenttia ja jaettu noin kymmenen prosenttia perustajajärjestöille. Säätiön vuoden 2016 tuloksesta lahjoitettiin lastensuojelutyöhön 4,3 miljoonaa euroa. Kaiken kaikkiaan säätiö on lahjoittanut sen historian aikana lastensuojelutyölle nykyrahaksi laskettuna yhteensä yli 100 miljoonaa euroa. Säätiön ja samalla Linnanmäen toimitusjohtaja on Pia Adlivankin.


title: Lasten Päivän Säätiö

text: Lasten Päivä on osa lasten hyvinvoinnin edistämiseksi tehtävää työtä, jolla halutaan mahdollistaa kaikille lapsille oikeus hauskaan päivään Linnanmäellä.


title: Lasten Päivän Säätiö

text: Lasten Päivän juuret ulottuvat yli Linnanmäen historian, 1900-luvun alkuun, jolloin järjestettiin Lasten Päivä -tapahtumia eri puolella Suomea. Niiden pääasiallisena tarkoituksena oli kerätä varoja lastensuojelutyöhön. Tapahtumissa järjestettiin monipuolista ja hauskaa ohjelmaa sekä lasten että aikuisten iloksi. Lasten Päivä -tapahtumien vakiinnuttua jokavuotisiksi syntyi Linnanmäen huvipuisto.


title: Lasten Päivän Säätiö

text:
Linnanmäen 60-vuotisjuhlavuonna 2010 Lasten Päivä herätettiin uudestaan henkiin. Uuden Lasten Päivän taustalla on ajatus jokaisen lapsen oikeudesta hyvään elämään vuoden jokaisena päivänä. Kaikille lapsille ei käynti Linnanmäellä kuitenkaan ole itsestäänselvyys, ja nyt tämä mahdollisuus haluttiin heille tarjota.
Lähteet:


title: Verkkohuutokauppa

text: Verkkohuutokauppa (nettihuutokauppa) on kaupankäyntitapa, jossa osallistujat tekevät tarjouksia tuotteista ja palveluista Internetin välityksellä. Verkkohuutokauppa ei myy omia tuotteitaan vaan tarjoaa käyttäjille avoimen kauppapaikan, johon voi laittaa omistamiaan tuotteita myytäväksi. Verkkohuutokauppa hoitaa tiedon välittämisen käyttäjien välillä ja huutokaupan organisoinnin, toimituksesta ja maksutavasta sopiminen jää huutokaupan osapuolille.


title: Verkkohuutokauppa

text: Vaikka kaikkien verkkohuutokauppojen toimintaperiaate on samanlainen, ansaintalogiikat vaihtelevat huomattavasti. Esimerkiksi maailman suurin verkkohuutokauppa eBay veloittaa huutokauppakohteiden myytäväksi laittamisesta. Lisäksi kaupaksi menneen tuotteen loppuhinnasta veloitetaan tietty prosentuaalinen osuus. Useimmissa verkkohuutokaupoissa tuotteiden myyminen on ilmaista ja ansaintalogiikka perustuu tuotteiden huomioarvoa kasvattavien palveluiden myymiseen ja/tai mainostilan myymiseen huutokauppasivustolta.


title: Verkkohuutokauppa

text: Periaatteessa verkkohuutokaupan toimintaperiaate on erittäin lähellä tavallisen huutokaupan toimintatapaa, mutta verkkohuutokaupan tapauksessa kaupan osapuolten ei tarvitse olla fyysisesti samassa paikassa vaan myyjä ja ostajat voivat olla maantieteellisesti hyvinkin kaukana toisistaan.


title: Verkkohuutokauppa

text: Tämän kaupankäyntimallin strategiset vahvuudet ovat.


title: Verkkohuutokauppa

text: 1) Aikarajoitusten puute. Tarjouksia voi tehdä mihin tahansa aikaan vuorokaudesta. Tuotteiden myyjä voi päättää myyntikohdetta lisätessään kuinka monta vuorokautta myyntikohde on auki ennen kuin huutokauppa päättyy. Tänä aikana potentiaaliset ostajat voivat etsiä ja vertailla haluamiaan tuotteita sekä tehdä tarjouksia.


title: Verkkohuutokauppa

text: 2) Ei maantieteellisiä rajoituksia. Myyjät ja tarjousten tekijät voivat osallistua mistä tahansa kunhan heillä on mahdollisuus käyttää Internetiä. Tämä tekee osallistumisen helpommaksi ja vähentää huutokauppaan osallistumisen kuluja. Riippumattomuus maantieteellisestä sijainnista lisää myös myytävänä olevien tuotteiden määrää ja samalla myös tarjouksien määrää kutakin myytävää artikkelia kohti.


title: Verkkohuutokauppa

text: 3) Sosiaalisen vuorovaikutuksen määrä ja suuruus. Huutokaupassa tarjouskilpaan osallistuminen muistuttaa hyvin läheisesti rahapeliä. Tarjouksen tekijät odottavat jännittyneinä toivovansa, että he "voittaisivat" (mm. eBay kutsuu voiton saanutta huutajaa "voittajaksi"). Samoin kuin uhkapeliriippuvaisilla, monet tarjouksien tekijät tekevät tarjouksen vain ollakseen osana "pelissä" eikä niinkään varsinaisesti saadakseen myytävän tuotteen.


title: Verkkohuutokauppa

text: 4) Tarjouksen tekijöiden suuri määrä. Saatavilla olevien tuotteiden ja palveluiden laaja valikoima, verkkohuutokauppojen helppokäyttöisyys, mahdollisuus saada tuotteita suhteellisen alhaisella hinnalla sekä huutokauppaprosessin tarjoamat sosiaaliset hyödyt takaavat huutajien suuren määrän.


title: Verkkohuutokauppa

text: 5) Myyjien suuri määrä. Koska tarjousten tekijöitä on paljon, myytävästä tuotteesta tai palvelusta on mahdollista saada hyvä hinta ja myyntikustannukset mataliksi, ja siten palvelu houkuttelee helposti suuren määrän myyjiä.


title: Verkkohuutokauppa

text: 6) Verkon talous. Koska suuri ostajamäärä houkuttelee lisää myyjiä ja kasvava tuotevalikoima houkuttelee lisää ostajia, syntyy positiivinen kierre, joka osaltaan mahdollistaa verkkohuutokauppojen kasvun. Verkkohuutokauppojen kasvu parantaa osaltaan kaikkien osapuolien toimintaedellytyksiä.


title: Verkkohuutokauppa

text: 7) Kuluttajien ylimäärän hyödyntäminen. Verkkohuutokaupat pystyvät myymään kuluttajille jääneen tavaran sopivaan hintaan ostajille.


title: The Ventures

text: The Ventures on vuonna 1958 perustettu yhdysvaltalainen yhtye, joka soittaa instrumentaalirockia. Yhtyeen musiikki on paikoin hyvin lähellä surf-musiikkia ja rautalankamusiikkia. Samantyyppinen yhtye on muiden muassa brittiläinen The Shadows, joka on soittanut pääasiassa instrumentaalimusiikkia. The Venturesin nykykokoonpanossa ei enää soita yhtään alkuperäisjäsentä. Yhtye tunnettiin aikanaan nopeasta levytystahdistaan: vuonna 1965 yhtyeeltä ilmestyi peräti 11 albumia. Viime vuosina yhtye on levyttänyt harvakseltaan, mutta keikkailee edelleen ahkerasti. Yhtyeen tunnetuimpia kappaleita ovat muun muassa "Walk Don't Run, Hawaii Five-O" ja "Surf On Guitar". The Ventures on käynyt kerran myös Suomessa vuonna 1989 Tavastialla kokoonpanolla Jerry McGhee, Don Wilson, Bob Bogle ja Mel Taylor. Sali oli täynnä rautalankamusiikin harrastajia, niin kuuntelijoita kuin soittajia.


title: The Ventures

text: The Venturesin perustivat vuonna 1958 Bob Bogle (basso), Don Wilson (komppikitara) ja Nokie Edwards (soolokitara). Mukaan yhtyeeseen otettiin rumpali Skip Moore. Alkuvuosina rumpalit vaihtuivat muutamaan otteeseen, kunnes vuonna 1962 yhtyeeseen liittyi Mel Taylor, joka soitti yhtyeessä aina kuolemaansa saakka. Yhtyeen esikoisalbumi "Walk Don't Run" julkaistiin vuonna 1960. Sen nimikappale on edelleen yhtyeen tunnetuimpia kappaleita.


title: The Ventures

text: 1970-luvulla muutamilla The Venturesin levyillä soittivat studiomuusikot, sillä aito yhtye keikkaili ahkerasti ympäri maailmaa. The Venturesia on kritisoitu ja syytetty yleisön pettämisestä 1970-luvulla. The Ventures lopetti studiomuusikoiden käytön 1980-luvun alussa kokonaan.


title: The Ventures

text: The Ventures piti levytystauon vuosina 1983-1995. Vaikka yhtye ei ole enää vuosiin tehnyt menestyskappaleita, yhtyeen konsertit ovat menestyksiä. Nykyisin yhtye on suosittu etenkin Japanissa. Yhtyeen uusin studioalbumi on vuonna 2004 julkaistu "Ventures Forever".


title: Carcass

text: Carcass on brittiläinen death metal/grindcore -yhtye, jonka kitaristi Bill Steer (Napalm Death) ja rumpali Ken Owen perustivat vuonna 1985 Liverpoolissa. Jo perustamisvuonna yhtye äänitti ensimmäisen demonsa Sanjiv-nimisen laulajan kanssa. Tämän jälkeen laulaja-basistiksi tuli Jeff Walker. Pari vuotta myöhemmin yhtye nauhoitti toisen demonsa ("Flesh Ripping Sonic Torment") ja 1988 julkaistiin yhtyeen ensimmäinen albumi ""Reek Of Putrefaction"", joka on yksi ensimmäisistä grindcore-albumeista. Levy nauttii yhä suurta kulttisuosiota.


title: Carcass

text: Pari vuotta myöhemmin (1988) Carcass julkaisi kakkoslevynsä "Symphonies Of Sickness", jolla tyyli oli astetta kehittyneempi ja varsinkin tuotantopuoli oli ottanut suuren harppauksen eteenpäin. Vuonna 1990 orkesteriin liittyi toiseksi kitaristiksi ruotsalais-englantilainen Michael Amott. Vuonna 1991 julkaistiin kolmas albumi "Necroticism: Descanting The Insalubrious", jolla death metal alkoi syrjäyttää grindcorea. Vuonna 1994 julkaistulla "Heartwork"-albumilla perinteiset heavy metal -elementit olivat yhä suuremmassa roolissa ja kappaleiden rakenteet olivat yksinkertaisempia. Heartwork on myös kenties suosituin Carcass-albumi sekä fanien että kriitikoiden mielestä. Nauhoitusten jälkeen Michael Amott kuitenkin jätti yhtyeen ja keikoille värvättiin mukaan yhdysvaltalainen Mike Hickey, jonka korvasi myöhemmin liverpoolilainen Carlo Regadas. Tällä kokoonpanolla Carcass nauhoitti viimeiseksi jääneen albuminsa "Swansongin", joka julkaistiin vuonna 1996.


title: Carcass

text:
Vuonna 2007 yhtye yhdistyi jälleen harjoitellakseen vanhoja kappaleita ja lähteäkseen myöhemmin kiertueelle. Ainoana poikkeuksena tässä jälleenyhdistymisessä on Arch Enemy -yhtyeestä tuttu rumpali Daniel Erlandsson, joka korvaa Ken Owenin, koska Owen ei terveydellisistä syistä pysty täyteen live-esiintymiseen
. Ensimmäinen varmistunut live-esiintyminen on Saksassa kesällä 2008 Wacken Open Air -metallifestivaaleilla. Carcass saapui myös Suomeen kesällä 2008 Tuska-festivaalille sekä Sloveniaan Metal camp -festivaalille.


title: Carcass

text: Sanoituksellisesti Carcassin splatter-lyriikka kritisoi epäsuorasti lihateollisuutta paljastaen sen raakuuden. Bändin jäsenet ovatkin kaikki kasvissyöjiä.


title: Carcass

text: Uusi albumi "Surgical Steel" julkaistiin 13. syyskuuta 2013 Euroopassa, 16. syyskuuta Briteissä ja 17. syyskuuta Pohjois-Amerikassa. Daniel Wilding soittaa rumpuja albumilla.


title: Luettelo intialaisista soittimista

text: Intialaisia soittimia


title: Iso Kirja

text: Iso Kirja on Iso Kirja ry:n ylläpitämä alue Keuruulla. Alueella toimii IK-opisto ja IK-palvelut.


title: Iso Kirja

text: IK-opisto (Iso Kirja -opisto) on kristillinen kansanopisto Keuruulla Pohjoisjärven rannalla. IK-opisto tarjoaa opetusta muun muassa Raamattuun sekä seurakunta-, nuoriso- ja lähetystyöhön liittyen.


title: Iso Kirja

text: IK-opistossa voi suorittaa kansanopistotasoisia tutkintoja tai kansainvälisesti yliopistotasoisiksi tutkinnoiksi katsottuja tutkintoja australialaiseen Alphacrucis Collegeen. Iso Kirja on siis yksi AC:n kampuksista.


title: Iso Kirja

text: Kansanopistotoiminnan lisäksi Iso Kirja toimii myös leirintäalueena. Siellä järjestetään lisäksi vuosittain erilaisia suurtapahtumia, joista merkittävimpiä ovat jokavuotiset Juhannuskonferenssi ja Youth Celebration


title: Iso Kirja

text: Isossa kirjassa järjestetään myös kesätapahtumia: Fifteen-leirejä, mitkä ovat helluntaiseurakuntien vastine rippileirille, Juhannuskonferenssi, Youth Celebration, Royal Rangers -tapahtumia, ratsastus-, ja seikkailuleirejä.


title: Iso Kirja

text: IK-opistossa järjestetään ympäri vuoden viikonloppukursseja. Kursseilla syvennytään ajankohtaisiin asioihin, virkistytään ja opiskellaan Raamattua.


title: Iso Kirja

text: Ison Kirjan palvelupuoli eli IK-palvelut tarjoaa läpi vuoden majoituspalveluja. Alueella on hotelli, opiskelija-asuntola, mökkikylä ja leirintäalue. Kokonaisuudessaan majoituskapasiteettiä on sadoille ihmisille ja leirintäalue mukaan luettuna tuhansille.


title: Iso Kirja

text: Leirintäalueella on noin 250 sähköpaikkaa asuntovaunuille ja kaunis järven ympäröimä leirintäalue toimii mainiosti telttailuun ja muuhun leiriytymiseen. Asiakkaita palvelevat myös suuri rantasauna, suositut frisbeegolfradat Iso Heitto ja Pikku Putti, uimarannat, grillikatokset, lasten leikkipaikat ja upea luonto.


title: Iso Kirja

text: SiCafe on avoinna läpi leirintäkauden kesäkuun alusta elokuun puoliväliin saakka. SiCafesta saa herkullisia pikkusuolaisia annoksia, karkkia, virvokkeita ja jäätelöä sekä leiriytyjän perustarvikkeita.


title: Iso Kirja

text: Ravintola Iso Pata palvelee läpi vuoden opiskelijoiden ruokalana sekä valmistaa herkulliset tarjoilut juhlaan kuin juhlaan esimerkiksi häihin, syntymäpäiviin tai hautajaisiin.


title: Iso Kirja

text: Isossa Kirjassa voi myös järjestää yksityistilaisuuksia. Tiloja alueelta löytyy moneen tarkoitukseen esim. rantasaunan takkatila, hirsikirkko, Iso Pata ja monia luokkatiloja.


title: Iso Kirja

text: FolLOW: Puolen vuoden mittainen opetuslapseuskoulu, joka järjestetään syksyisin Keuruulla ja Helsingissä. Opetuslapseuskouluun sisältyy noin kuukauden mittainen aktiomatka.


title: Iso Kirja

text: CORE 1.0: Ison Kirjan suosituin opintokokonaisuus, joka valottaa Raamatun yleistietoutta, kristillistä oppia ja seurakuntapalvelusta. Kurssi voidaan suorittaa joko omana kokonaisuutenaan tai osana muita opintoja. Voit valita joko kevät- tai syyslukukauden tai molemmat.


title: Iso Kirja

text: CORE EN: Vastaa CORE 1.0:n sisältöä, mutta opetus on englanniksi.


title: Iso Kirja

text: CORE 2.0: Ensimmäisen vuoden opintojen jälkeen voi jatkaa suorittamaan tutkintoa. CORE 2.0:lla syvennytään erityisesti seurakunnan johtamiseen, Raamatun tulkintaan ja teologiaan.


title: Iso Kirja

text: CORE TELLUS: Yhden lukuvuoden mittainen lähetystyöhön valmistava koulutuslinja. Suositellaan käytäväksi vähintään yhden vuoden Raamatun perusopintojen jälkeen.


title: Iso Kirja

text: CORE AC: Koulutuslinja, jolla suoritetaan tutkinto Alphacrucis Collegeen. Tähän voidaan sisällyttää esim. CORE 1.0, CORE 2.0 ja CORE TELLUS.


title: Iso Kirja

text: IK:n Seurakuntatyön tutkinto: Koostuu CORE 1.0:n ja CORE 2.0:n opinnoista. Tutkintoon sisältyy myös päättötyö ja 3-6 kuukauden päätoiminen työharjoittelu kotimaassa tai ulkomailla.


title: Iso Kirja

text: Live lähetys: (2 viikkoa tammikuussa tai elokuussa). Se on tarkoitettu kaikille, jotka aikovat lähetysharjoittelijoiksi koti- tai ulkomaan lyhyt- tai pitkäaikaisaktioihin tai muihin evankelioimistehtäviin. Koulutus sopii hyvin myös lähettäjälle, sillä se antaa laaja-alaista ymmärrystä lähetystyöstä, sen tarpeista ja eri kulttuurien kohtaamisesta.


title: Iso Kirja

text:
Team Action -linja (1 kalenterivuosi)
Team Action -linja on kalenterivuoden mittainen koulutuskokonaisuus, jossa on mahdollisuus yhdistää teoria ja käytäntö sekä saada näkökulmaa erityisesti evankelioinnista kotimaassa ja työstä lähetyskentillä. Aluksi opiskellaan Raamattua syksyn verran CORE 1.0:lla, jonka jälkeen lähdetään puoleksi vuodeksi ulkomaille harjoitteluun.


title: Iso Kirja

text: Iso Kirja -opistoa edelsi "helluntaiherätyksen raamattuopisto", joka perustettiin Paimioon vuonna 1952. Ylläpitäjäyhdistyksen nimeksi tuli Helluntaiherätyksen Raamattu- ja kansanopistojen kannatusyhdistys. Kun toiminnan laajetessa tilat jäivät pieniksi, siirryttiin Hattulan Katinalaan vuonna 1959.


title: Iso Kirja

text: Toiseksi työpisteeksi hankittiin Lehijärven kurssikeskus 1981 ja Saukkoaavan vanha koulu retkeily- ja kurssikeskukseksi Lapista. Lehijärvellä aloitettiin lähetyskurssi yhteistyössä Suomen Vapaan Ulkolähetyksen kanssa (nykyisin Fida International ry).


title: Iso Kirja

text: Nykyiseen sijaintiinsa Keuruulle toiminta keskittyi vuonna 1990. Lähes 60 hehtaarin alue otettiin käyttöön sekä opistona että konferenssi- ja matkailualueena. Nimeksi alueelle annettiin "Iso Kirja", joka viittaa Raamattuun. Vuonna 1994 aloitettiin kaksi- ja kolmivuotiset seurakuntatyön opetusohjelmat ja samana vuonna Iso Kirja -opisto teki yhteistyösopimuksen silloisen ICI Universityn (nykyinen Global University) kanssa, jonka kautta Isossa Kirjassa on mahdollista suorittaa kansainvälisiä tutkintoja tai yksittäisiä kursseja. Kansanopisto-oikeudet Isolle Kirjalle myönnettiin vuonna 1995. Vuonna 2016 Iso Kirja teki yhteistyösopimuksen australialaisen Alphacrucis Collegen kanssa. Vuonna 2017 Iso Kirja -opiston nimi muutettiin IK-opistoksi. Opistoa ylläpitää edelleen Iso Kirja ry.


title: The Mustangs

text: The Mustangs on vuonna 1981 perustettu suomalainen yhtye, joka soittaa rautalankamusiikkia. Yhtye on toiminut muun muassa Reijo Taipaleen ja Esa Pakarisen taustayhtyeenä. Yhtyeen soolokitaristina toimi Matti Luhtala.


title: Tapiotar

text: Tapiotar suomalaisissa saduissa ja tarinoissa metsän haltija ja kuningatar. Tapiotar on myös myyttinen lintujen kantaäíti eli Emuu. Tapiotar ei välttämättä ole metsän kuningas Tapion vaimo, vaan Tapion naispuolinen vastine, metsän väen johtaja. Tapion vaimoksi mainitaan esimerkiksi Mielikki. Eräässä sadussa naimaton Tapiotar houkuttelee nuorukaisen puolisokseen ja uhkaa tappaa tämän, jos tämä yrittää pakoon. Tapiotar tekee nuorukaisen kanssa lapsen.


title: Laus

text: Laus voi viitata seuraaviin:


title: Lemmes

text: Lemmes eli lemmas on suomalainen taruolento, mahdollisesti sukua Lempo-nimiselle olennolle. Olennon nimitys liittynee lempeen. Lemmes on leppien Emuu.


title: Lemmes

text: Lemmaksen tai lemmeksen mainitaan joissain kansanrunoissa olevan hattaria ja murottaria.


title: Possessed

text: Possessed on yhdysvaltalainen death metal/thrash metal -yhtye, jota pidetään yhtenä death metal -musiikin perustajista, sillä yhtye teki kappaleen, jonka nimi on Death Metal ennen kuin tyylilaji oli vielä syntynyt ja teki nopeatempoista thrash metallia, jossa oli karjuvat laulut.


title: Possessed

text: Possessedin perustivat kitaristi Mike Torrao ja rumpali Mike Sus vuonna 1983. Heti ensimmäisenä vuotena tapahtui paljon, kun myöhemmin samana vuonna yhtyeen laulaja Barry Fisk teki itsemurhan. Myöhemmin yhtyeeseen liittyi basisti-laulaja Jeff Becerra, ja niin syntyi Possessed. Seuraavana vuonna, 1984, yhtye julkaisi ensimmäisen demonsa "Death Metal". Metal Blade Records kiinnostui Possessedin demosta ja pyysi heiltä lupaa julkaista yhtyeen musiikkia tulevalla "Metal Massacre 6" -kokoelmalla. Samana vuonna julkaistu "Metal Massacre 6" sisälsi Possessedin kappaleen "Swing of the Axe". Seuraavana vuonna (1985) oli Possessed sopinut levytyssopimuksen Combat Recordsin kanssa. Niinpä yhtye julkaisi debyyttialbuminsa "Seven Churches" samana vuonna. Seuraavana vuonna 1986 Possessed keikkaili ympäri Yhdysvaltoja ja julkaisi toisen albuminsa "Beyond the Gates". Vuonna 1987 tuli ulos EP nimeltä "The Eyes of Horror", ja pian kyseisen EP:n julkaisun jälkeen Sus, LaLonde ja Becerra päättivät jättää yhtyeen. Larry LaLonde liittyi pian sen jälkeen yhtyeeseen nimeltä Primus.


title: Possessed

text: Mike Torrao jäi ainoana jäsenenä yhtyeeseen, ja uusien miehistönmuutoksien jälkeen kokoonpanoon kuului Torraon lisäksi Bob Yost (basso), Walter Ryan (rummut) ja Mark Strausberg (kitara). Samana vuonna, kun tämä kokoonpano muodostui, 1991, yhtye julkaisi demon. Demon jälkeen Yost päätti jättää Possessedin, mutta pian mukana oli jo uusi basisti, Paul Perry. Seuraavana vuonna, 1992, yhtye julkaisi "Victims of Death" -nimisen kokoelman. Vuonna 1993 Possessed oli Machine Headin lämmittelijänä muutamalla keikalla, ja julkaisi taas uuden demon ja "Fallen Angels" -EP:n. 1994 Possessed julkaisi "Rehearsal"-demon, jonka kaikki kappaleet ovat instrumentaaleja. Samana vuonna tuli vielä live-CD "Agony in Paradise", jonka jälkeen Torrao päätti lopettaa Possessedin ja aloitti uuden yhtyeen Iconoklast. Vielä 2003 julkaistiin "Resurrection"-niminen kokoelma.


title: Possessed

text: Keväällä 2017 Possessed ilmoitti kirjoittavansa uutta musiikkia tulevalle levylle, joka on tarkoitus julkaista vuoden 2018 aikana. Levy tulee olemaan yhtyeen kolmas studio-albumi ja ensimmäinen sitten vuoden 1986 "Beyond the Gates"-albumin. Albumi julkaistaan Nuclear Blast Recordsin kautta.


title: Simo Parpola

text: Simo Kaarlo Antero Parpola (4. heinäkuuta 1943 Helsinki) on suomalainen kielitieteilijä, Helsingin yliopiston professori ja maailman tunnetuimpia assyriologeja. Hänen johtamansa tutkijaryhmä julkaisi Assyrian säilyneet nuolenpääarkistot 17 niteenä.


title: Simo Parpola

text: Professoriliitto valitsi Simo Parpolan vuoden professoriksi vuonna 1991. Vuonna 2007 hän oli mukana perustamassa Suomi–Assyria-yhdistystä, jonka ensimmäisenä puheenjohtajana hän myös toimi.


title: Simo Parpola

text: Simo Parpolan veli Asko Parpola on indologi ja myös Helsingin yliopiston professori.


title: Simo Parpola

text: Vuonna 2016 ilmestyneessä kirjassaan "Etymological Dictionary of the Sumerian language" Parpola esittää, että sumerin kieli kuuluisi uralilaisiin kieliin ja olisi siten myös suomen sukulaiskieli.


title: Luotteet

text: Luotteet ovat suomalaisen kalevalamittaisen loitsun taikavoimaiset sanat. Mahdollisesti luotteita on tarvittu vain voimakkaampiin loitsuihin, jolloin ne ovat tarkoittaneet erityisen pyhiä sanoja. Eri loitsuilla on ollut eri luotteet, jotka on täytynyt hallita osatakseen loitsun.


title: Luotteet

text: Sanaan luotteet sisältynee luottaa-verbi, joka on ilmeisesti tarkoittanut sitä, että sanat on luotettu eli luovutettu tai uskottu vain tietäjältä lähisukulaiselle tai oppilaalle tai vainajalta tai henkiolennolta tietäjälle. Tarinoissa puuttuvia luotteita on täytynyt hakea muun muassa Manalasta, Louhelta tai haudatulta jättiläiseltä Antero Vipuselta.


title: Luotteet

text:
Taidokkaimmat loitsijat ovat laulaneet luotteita lovia myöten:
Tällä tarkoitetaan ehkä, että laulaa jopa lovien eli maanalaisten vainajaloiden kätkemät luotteet


title: Runoi

text:
Runoi eli runo merkitsi ilmeisesti entisajan suomalaisille ja karjalaisille tietäjää tai šamaania, jonka loitsut ja kertomukset ovat runomuotoisia ja yleensä laulettuja. Runoja on kutsuttu myös tietäjiksi, laulajiksi ja loitsijoiksi. Tällaisia runonlaulun hallitsevia tietäjiä voidaan kutsua myös runonlaulajiksi.
Nykyisin sana "runo" viittaa yksinomaan runouden taiteenalan tuotoksiin. Nykyistä merkitystä arvellaan keinotekoisesti luoduksi, jopa vahingon seuraukseksi. Runoille ei liene ollut tätä ennen suomenkielistä yleisnimeä. Suomalaiset ovat ennen kutsuneet yleensä laulettuja kansanrunojaan muun muassa nimityksillä "virsi", "laulu", "sanat", "luku" ja "sanelu". Kertovaa runoutta on nimitetty myös tarinoiksi, kertomuksiksi, saduiksi ja taruiksi. "Riimi"-sana kuvaa runon alku- ja loppusointuisuutta, mutta sekään sana ei ole kovin vanha. Taikuuteen käytettyjä runoja on kutsuttu loitsuiksi, ja loitsun ”taikasanat” olivat "luotteet". Lastenrunot, tai vähemmän vakavamieliset runot olivat "loruja". Oppineiden antama merkitys omaksuttiin lopulta myös kansanrunoutta kertoneiden pariin.


title: Runoi

text: Sana "runo" tulee germaanisista kielistä, joissa sen vastineet ovat tarkoittaneet muun muassa riimukirjoitusta, oppineisuutta ja salaisuutta. Sana on voinut lainautua itämerensuomalaisiin kieliin ehkä jo kantagermaanista.


title: Runoi

text: Nykyisin englannin kielessä käytetään suomalaisista kansanrunoista sanaa "rune", joka merkitsee myös riimukirjainta.


title: Aubrey de Grey

text: Aubrey de Grey (s. 1963) on biogerontologi Cambridgen yliopistossa, Englannissa. Hän on tullut tunnetuksi terveellisen elinkaaren radikaalin pidennyksen puolestapuhujana, tavoitteenaan kehittää hoitokeino ihmisen ikääntymiselle teknologian avulla. Ennen työtään biologina de Grey toimi tietojenkäsittelytieteen ja bioinformatiikan parissa. De Greyn mukaan tehokkaan anti-ikääntymiskeinon kehittämiseen tarvittava perustietämys on nykyään jo suurimmilta osin olemassa. De Greyn nykyinen työ keskittyy yksityiskohtaisten vähäisen seneskenssin teknisten strategioiden (SENS, "Strategies for Engineered Negligible Senescence") suunnitteluun. Strategioiden tarkoituksena on estää ikääntymiseen liittyvä fyysinen ja kognitiivinen rappeutuminen. De Grey on myös Methuselah Mouse Prizen perustajajäsen ja johtava tiedemies.


title: Svenska Dagbladet

text: Svenska Dagbladet, josta käytetään myös lyhenteitä SvD ja ”Svenskan”, on päivittäin julkaistava ruotsalainen sanomalehti.


title: Svenska Dagbladet

text: Svenska Dagbladet kuuluu nykyään norjalaiseen Schibsted-mediakonserniin, joka on ollut lehden enemmistöomistaja vuodesta 1998. Lehti on perustettu jo vuonna 1884 ja sen ensimmäinen numero ilmestyi 18. joulukuuta samana vuonna. Vuodesta 1910 vuoteen 1977 Svenska Dagbladet oli oikeistopuolueen (vuodesta 1969 maltillinen kokoomus) äänenkannattaja, minkä jälkeen se on toiminut puolueista riippumattomana. Lehden linja on kuitenkin edelleen säilynyt lähellä maltillista kokoomusta.


title: Svenska Dagbladet

text: Svenska Dagbladetin ensimmäisenä päätoimittajana toimi vuoteen 1888 Axel Jäderin. Elokuusta 2013 lähtien päätoimittajana on toiminut Fredric Karén. Vuosina 2002–2013 päätoimittajana toimi lehden ensimmäinen naispuolinen päätoimittaja Lena K. Samuelsson.


title: Svenska Dagbladet

text: Svenska Dagbladet on levikiltään (193 500 helmikuussa 2007) Ruotsin kolmanneksi suurin päivälehti Dagens Nyheterin ja Göteborgs-Postenin jälkeen.


title: Svenska Dagbladet

text: Lehti jakaa vuosittain Svenska Dagbladetin kirjallisuuspalkinnon, Svenska Dagbladetin kultamitalin, joka annetaan vuoden aikana ansioituneelle ruotsalaisurheilijalle, sekä Svenska Dagbladetin teatteripalkinnon.


title: Ćelije

text: Celije (myös Ćelije tai Ćelija) on kylä itäisessä Kroatiassa länteen päin Trpinjasta ja etelään Osijekin lentoasemalta. Kylässä oli vuonna 2011 121 asukasta. Kansallismieliset serbit tekivät ensimmäisen etnisen puhdistuksensa juuri Ćelijessä Kroatian sodassa ensin tulittamalla kylää, sitten siirtämällä jäljelle jääneet kyläläiset pois kuorma-autoilla. Jonkin verran kyläläisiä surmattiin.


title: Methuselah Mouse Prize

text: Methuselah Mouse Prize (MPrize) on palkinto, joka perustettiin vuonna 2003 edistämään ikääntymistutkimusta palkitsemalla tutkijoita, jotka onnistuvat lisäämään hiirten elinikää. MPrizen toivotaan kannustavan ikääntymistutkimusta samassa hengessä kuin Ansari X-Prize kannusti yksityisiä avaruuslentoja. Palkintoja hallinnoi Methuselah-säätiö, jonka päätutkijana toimii biogerontologi Aubrey de Grey.


title: Methuselah Mouse Prize

text: Palkintoja on kahta lajia: pitkäikäisyyspalkinto ("longevity prize"), joka jaetaan maailman pisimpään elossa pysyneestä hiirestä, ja nuorennuspalkinto ("rejuvenation prize"), joka jaetaan tehokkaimmasta nuorennuskeinosta vanhoille hiirille. Ensimmäinen nuorennuspalkinto jaettiin joulukuussa 2004 tohtori Stephen Spindlerille, joka onnistui nuorentamaan keski-ikäisiä hiiriä kalorirajoitteisella ruokavaliolla.


title: Deicide

text: Deicide on Floridassa, Yhdysvalloissa vuonna 1987 perustettu death metal -yhtye. Sana "deicide" on johdettu termi ja tarkoittaa jumalan murhaamista ("deus" ’jumala’ + "-cide"; vertaa engl. "homicide" ’murha’, "suicide" ’itsemurha’).


title: Deicide

text: Alkuaikoinaan yhtye toimi vielä nimellä Carnage, mutta kun basisti-vokalisti Glen Benton liittyi yhtyeeseen, nimeksi vaihtui Amon. Tällä aikavälillä yhtye nauhoitti kaksi demoa, "Feasting the Beast" (1987), ja "Sacrificial" (1989). Samana vuonna, kun "Sacrificial" julkaistiin, määräsi Roadrunner Records vaihtamaan yhtyeen nimen, koska Amon oli talon nimi King Diamondin "Them"-levyllä. Vuonna 1990 Deicide julkaisi debyyttialbuminsa "Deicide". Vuonna 1992 julkaistiin toinen täyspitkä albumi "Legion".


title: Deicide

text: Legionin julkaisun jälkeen Deicide lähti ensimmäiselle kiertueelleen. Seuraavana vuonna yhtye uudelleenjulkaisi Amon-nimellä tehdyn "Feasting the Beastin". Vuonna 1995 Deicide julkaisi yhden kaikkien aikojen tunnetuimmista death metal albumeista, "Once Upon the Cross". Parin vuoden päästä julkaistu "Serpents of the Light" oli myös suosittu albumi. Vuosi tämän jälkeen (1998) Deiciden ensimmäinen livealbumi "When Satan Lives" nauhoitettiin House of Bluesissa, Chicagossa.


title: Deicide

text: Vuonna 2000 julkaistiin "Insineratehymn", joka oli hieman uudistuneempaa materiaalia verrattuna yhtyeen aikaisempaan tuotantoon. Heti seuraavana vuonna 2001 julkaistiin albumi "In Torment in Hell", jonka jälkeen levytyssopimus Roadrunner Recordsin kanssa päättyi. Yhtyeen jäsenet ovat useissa haastatteluissa jälkikäteen todenneet näiden kahden albumin, eritoten "In Torment in Hellin", olleen pikaisesti kasattuja teoksia, joiden pääasiallinen tarkoitus oli hankkiutua eroon Roadrunnerin kanssa tehdystä sopimuksesta. Syiksi eripuraan yhtyeen ja levy-yhtiön välillä on mainittu muun muassa Roadrunnerin tarjoama vähäinen promootio yhtyeen tuotoksille.


title: Deicide

text: Marraskuussa 2002 Deicide allekirjoitti sopimuksen Earache Recordsin kanssa. Yhtyeen seitsemäs täyspitkä studioalbumi "Scars of the Crucifix" julkaistiin helmikuussa 2004. Albumi sai runsaasti positiivista palautetta. Saman vuoden loppupuolella alusta lähtien mukana olleet kitaristiveljekset Eric ja Brian Hoffman erosivat yhtyeestä. Virallista tietoa eroon johtaneista syistä ei ole, mutta sekä Benton että Hoffmannit ovat vihjanneet eri haastatteluissa syinä olleen keskinäiset erimielisyydet.


title: Deicide

text:
Vuonna 2004 yhtyeen uusiksi kitaristeiksi liittyivät Cannibal Corpsesta tuttu Jack Owen sekä Vital Remainsista Dave Suzuki. Suzuki erosi kuitenkin heti kiertueen jälkeen ja vuonna 2005 hänen tilalleen tuli Ralph Santolla, joka tunnetaan muun muassa yhtyeistä Death ja Iced Earth. Santolla on sanonut olevansa katolilainen, mikä on johtanut erinäisiin mielipiteisiin antikristillisenä tunnetun Deiciden fanien keskuudessa.
Vuoden 2006 kesällä yhtye julkaisi kahdeksannen studioalbuminsa, "The Stench of Redemption", joka esitteli jälleen hieman musiikillisesti uudistuneen Deiciden.


title: Deicide

text: Toukokuussa 2007 Ralph Santolla jätti Deiciden ja liittyi Obituaryyn. Saman vuoden marraskuussa Deicide aloitti yhdeksännen studioalbuminsa "Till Death Do Us Part" nauhoitukset. Levy julkaistiin huhtikuussa 2008.


title: Deicide

text: Tammikuussa 2009 Deicide kertoi virallisella MySpace-sivustollaan allekirjoittaneensa levytyssopimuksen Century Median kanssa. Samalla Ralph Santolla liittyi jälleen yhtyeeseen Euroopan-kiertuetta varten. Kesällä 2009 kitaristi Kevin Quirion yhtyeestä Order of Ennead korvasi Santollan.


title: Deicide

text: Deiciden viimeisin albumi on 26. marraskuuta 2013 julkaistu "In the Minds of Evil".


title: Nick Bostrom

text: Nick Bostrom (alun perin Boström) on Oxfordin yliopistossa toimiva ruotsalainen filosofi, joka tunnetaan työstään antrooppisen periaatteen parissa. Vuonna 1998 Bostrom perusti "World Transhumanist Associationin" David Pearcen kanssa ja vuonna 2004 hän oli mukana perustamassa "Institute for Ethics and Emerging Technologiesia" James Hughesin kanssa. Hänet on myös vuonna 2005 nimitetty Oxford Future of Humanity Instituten johtajaksi.


title: Nick Bostrom

text: Argumentti esittää, että yhden seuraavista väitteistä täytyy olla tosi: Bostrom julkaisi argumentin vuonna 2003 ja se on herättänyt kiinnostusta niin akateemisissa kuin harrastelijapiireissä.


title: Motetti

text: Motetti (lat. "movere", liikkua tai mahdollisesti ransk. "mot", sana) on erilaisista kuoroteoksista käytetty nimitys. Erilaiset motetit olivat merkittävimpiä polyfonisen musiikin muotoja 1200-luvulta aina 1700-luvun puoliväliin asti.


title: Motetti

text: Motettien säveltämisen gregoriaanisen kirkkomusiikin clausulan muodossa aloittivat säveltäjä Perotinus ja hänen aikalaisensa 1200-luvulla Pariisin Notre Damen katedraalissa. Tästä kehittyi 1300-luvulle tultaessa isorytminen motetti.


title: Motetti

text: Renessanssimotetti on hyvin erilainen kuin aikaisemmat motettimuodot. Se on polyfoninen, neljä-kuusiääninen kuoroteos, jossa ei ole säestystä, ja se on rytmiikaltaan vapaampi kuin 1200-luvun motetit. Flaamilaisen koulukunnan säveltäjät veivät tämän motettimuodon huippuunsa, ja 1400-luvun puolivälissä se levisi koko Eurooppaan. Merkittävimpiä säveltäjiä olivat flaamilaiset Josquin Desprez ja Orlando di Lasso, italialaiset Andrea ja Giovanni Gabrieli sekä Pierluigi da Palestrina ja englantilaiset Thomas Tallis ja William Byrd.


title: Motetti

text: Barokkiajalle tultaessa merkittävimmät motetit sävellettiin Saksassa saksankielisiin teksteihin. Johann Sebastian Bach sävelsi ainakin kuusi motettia. Bachin jälkeen termiä motetti on käytetty lähes minkälaisesta hengellisestä, polyfonisesta kuoroteoksesta tahansa, mutta yleensä sillä tarkoitetaan säestyksettömiä latinankielisiä motetteja, joita käytetään katolisen kirkon jumalanpalveluksissa. Klassismin ajan motetteihin kuuluu Wolfgang Amadeus Mozartin "Ave verum corpus". Kenties tunnetuimmat moteteiksi nimetyt kuoroteokset ovat 1700-luvun jälkeen säveltäneet Johannes Brahms ja Anton Bruckner. Niitä sisältyy myös Felix Mendelssohnin tuotantoon. Ranskaksi motetteja ovat säveltäneet muiden muassa Camille Saint-Saëns ja César Franck.


title: Sue Grafton

text: Sue Taylor Grafton (24. huhtikuuta 1940 Louisville, Kentucky – 28. joulukuuta 2017) oli yhdysvaltalainen kirjailija, jonka tunnetuimpia kirjoja olivat ”aakkosdekkarit”. Ne kertovat yksityisetsivä Kinsey Millhonen tutkimuksista ja sijoittuvat kuvitteelliseen Santa Teresan kaupunkiin, joka pohjautuu Graftonin omaan asuinkaupunkiin Santa Barbaraan Kaliforniassa. Päähenkilö Millhone on Graftonin alter ego, ”tosin nuorempi ja hoikempi”, hän sanoi.


title: Sue Grafton

text: Aakkossarjan ensimmäinen kirja oli vuonna 1982 englanniksi ilmestynyt "A niin kuin alibi" (""A" Is for Alibi"). Grafton sai idean aakkosteemaisesta kirjasarjasta lukiessaan Edward Goreyn kuvakirjaa "The Gashlycrumb Tinies", jossa yksi kullakin kirjaimella alkava lapsi saa surmansa mitä mielikuvituksellisimmilla tavoilla.


title: Sue Grafton

text: Graftonin kirjasarjaa ilmestyi englanniksi Y:hyn ja suomennettuna Gummeruksen kustantamana T:hen asti. Vuonna 2008 kustantaja päätti hiipuneen suosion vuoksi lopettaa ”aakkosdekkarien” julkaisemisen suomeksi.


title: Sue Grafton

text: Grafton käsikirjoitti myös televisioelokuvia.


title: Dosimetri

text: Dosimetri on säteilyannosmittari, jolla mitataan henkilön saamaa ionisoivan säteilyn annosta. Sitä käyttävät säteilyvalvotulla alueella työskentelevät henkilöt, säteilytyöntekijät, muun muassa ydinvoimaloissa ja sairaaloissa.


title: Dosimetri

text: Dosimetrejä on kahdenlaisia: elektronisia, joista voidaan heti nähdä säteilyannosmäärät ja passiivisia filmidosimetrejä, joista voidaan myöhemmin mitata käyttäjän saama säteilyannos. Dosimetrien avulla valvotaan henkilökunnan säteilyannosta, joka ei saa ylittää sille säädettyjä raja-arvoja.


title: Dosimetri

text: Elektroninen dosimetri hälyttää, mikäli säteilyn annosnopeus kasvaa liian suureksi. Elektroniseen dosimetriin voidaan myös ohjelmoida säteilyannosraja, jonka tullessa täyteen laite alkaa hälyttää.


title: Dosimetri

text: Dosimetrin käyttäminen säteilyvalvotuilla alueilla on Suomessa pakollista. Jotta valvotulle alueelle pääsee työskentelemään on käytävä säteilyturvakoulutus, joka on edellytys dosimetrin saamiselle. Suomessa säteilyturvakeskus rekisteröi jokaisen säteilytyöntekijän saaman säteilyannoksen annosrekisteriinsä.


title: Jan-Ove Waldner

text: Jan-Ove Waldner (s. 3. lokakuuta 1965) on ruotsalainen uransa päättänyt pöytätenniksen pelaaja.


title: Jan-Ove Waldner

text: Waldner aloitti pöytätennisammattilaisen uransa 15-vuotiaana. Hän saavutti kansainvälistä menestystä ensimmäisen kerran vuoden 1982 pöytätenniksen Euroopan-mestaruuskilpailuissa. Hän eteni Budapestin EM-kilpailujen kaksinpelin loppuotteluun, mutta hävisi mestaruuden maanmiehelleen Mikael Appelgrenille. Waldner voitti urallaan yhteensä 11 Euroopan-mestaruutta. Hän voitti EM-kultaa seitsemästi joukkuekilpailussa, kolmesti nelinpelissä (parina ensimmäisellä kerralla Erik Lindh, toisella Mikael Appelgren ja kolmannella Jörgen Persson) ja kerran kaksinpelissä. Kaksinpelin Euroopan-mestaruus on vuodelta 1996, jolloin hän voitti Bratislavan EM-kilpailujen loppuottelussa maanmiehensä Jörgen Perssonin. Hän oli kahdesti kaksinpelin EM-loppuottelun häviävänä osapuolena, vuoden 1982 lisäksi vuonna 1994, jolloin mestaruuden voitti belgialainen Jean-Michel Saive.


title: Jan-Ove Waldner

text: Pöytätenniksen maailmanmestaruuskilpailuissa Waldner voitti urallaan kuusi mestaruutta, neljästi joukkuekilpailussa ja kahdesti kaksinpelissä. Ensimmäinen kaksinpelin MM-kulta on vuodelta 1989, jolloin MM-kilpailut järjestettiin Dortmundissa, ja jälkimmäinen vuodelta 1997, jolloin kilpailut pidettiin Manchesterissa. Vuoden 1989 MM-loppuottelussa hän voitti Jörgen Perssonin, jonka hän kohtasi kaksinpelin MM-loppuottelussa myös vuonna 1991, jolloin Persson voitti maailmanmestaruuden. Vuoden 1997 MM-loppuottelussa Waldner voitti valkovenäläisen Vladimir Samsonovin. Vuoden 1991 lisäksi hän sijoittui kaksinpelin MM-kakkoseksi myös vuonna 1987, jolloin maailmanmestaruuden voitti kiinalainen Jiang Jualiang. Nelinpelissä hän sijoittui MM-kilpailuissa toiselle sijalle kerran, vuonna 1997, jolloin hän hävisi Jörgen Perssonin parina mestaruuden kiinalaisille Kong Linghuille ja Liu Guoliangille. MM-kilpailujen joukkuekilpailussa hän oli osa toiseksi sijoittunutta Ruotsin joukkuetta neljissä kisoissa.


title: Jan-Ove Waldner

text: Waldner pelasi pöytätennistä ammattilaistasolla yli 35 vuotta, mikä on tavallista pidempi ura pöytätenniksessä. Hän kilpaili yhteensä viisissä olympialaisissa, joissa hän voitti kaksi mitalia, kultaa Barcelonan olympialaisten kaksinpelissä vuonna 1992 ja hopeaa Sydneyn olympialaisten kaksinpelissä vuonna 2000. Vuoden 1992 olympialaisten kaksinpelin loppuottelussa hän voitti ranskalaisen Jean-Philippe Gatienin, ollen Ruotsin ainoa kultamitalisti kisoissa ja vuoden 2000 olympialaisissa hän hävisi loppuottelussa kiinalaiselle Kong Linghuille.


title: Jan-Ove Waldner

text: MM-, EM- ja olympiamenestyksen ohella Waldner voitti kaksinpelissä myös maailmancupmestaruuden vuonna 1990 ja yhdeksän Ruotsin-mestaruutta, joista viimeisen vuonna 2010. Waldnerista tuli vuonna 1992 ensimmäinen pöytätenniksen "Grand Slamin" voittanut pelaaja, mikä tarkoittaa, että pelaaja on voittanut urallaan mestaruuden sekä olympiakisoissa, maailmanmestaruuskilpailuissa että maailmancupissa.


title: Jan-Ove Waldner

text: Kiinassa, jossa pöytätennis on erityisen suosittu laji, Waldner on saanut lempinimet Lao Wa, "vanha Wa(ldner)", ja Chang Qing Shu, "ikivihreä puu". Waldner kävi nuorena yhdessä muiden Ruotsin pöytätennismaajoukkueen pelaajien kanssa harjoitusleirillä Kiinassa ja vaikuttui heidän omistautumisestaan lajille. Muualla yleisin Waldnerista käytetty lempinimi on "pöytätenniksen Mozart".


title: Demokraattinen puolue

text: Demokraattinen puolue tarkoittaa seuraavia erimaalaisia puolueita:


title: Pyhä veri, pyhä Graal

text: Pyhä veri, pyhä Graal (, Yhdysvalloissa "Holy Blood, Holy Grail") on Michael Baigentin, Richard Leighin ja Henry Lincolnin kiistelty kirja, joka perustuu pääosin Pierre Plantardin huijaukseen "Prieuré de Sion" (Siionin veljeskunta).


title: Pyhä veri, pyhä Graal

text: "Pyhä veri, pyhä Graal" ilmestyi alun perin englanniksi Britanniassa Jonathan Capen kustantamana vuonna 1982. Suomeksi se ilmestyi Tarmo Haaralan suomentamana ja Bazar Kustannus Oy:n kustantamana vuonna 2005.


title: Pyhä veri, pyhä Graal

text: Kirjoittajat esittävät hypoteesin, että Jeesusta ei ristiinnaulittu, hän meni naimisiin Magdalan Marian kanssa ja he saivat lapsia, joista myöhemmin polveutuivat Ranskan merovingit. Väitteen mukaan nykyisinkin joukossamme olisi ihmisiä, joiden sukujuuret johtavat Jeesukseen.


title: Pyhä veri, pyhä Graal

text: Historioitsijoiden ja yliopistomaailman reaktio kirjan keskeiseen väitteeseen oli melkein poikkeuksetta kielteinen. Yliopistotason historioitsijoiden mielestä suurin osa tietona esitetyistä väitteistä, vanhoista mysteereistä ja salaliittoteorioista on näennäishistoriaa.


title: Pyhä veri, pyhä Graal

text: Kirjailija Dan Brown viittaa näihin tarinoihin menestysromaanissaan "Da Vinci -koodi" ja käyttää niitä kirjansa tärkeimmissä juonikuvioissa. Kirjan päähenkilöistä Teabing oli Baigent-nimestä muodostettu anagrammi. Kirjan "Pyhä veri, pyhä Graal" kirjoittajat Baigent ja Leigh haastoivat vuonna 2006 Brownin oikeuteen syyttäen tätä plagioinnista. Syytteet kuitenkin hylättiin.


title: Ydinaseohjelmat eri maissa

text: Ydinaseohjelma on hanke, jonka avulla maa pyrkii hankkimaan itselleen ydinaseen. Ydinaseita on ainakin Yhdysvalloilla, Venäjällä, Isolla-Britannialla, Ranskalla, Kiinalla, Intialla, Pakistanilla ja Pohjois-Korealla. Lisäksi Israelilla uskotaan olevan ydinase, jota se ei itse ole tunnustanut. Monilla muilla mailla uskotaan olevan kyky tehdä ydinaseita ja osalla niistä epäillään olevan ydinaseita kehittäviä ohjelmia.


title: Ydinaseohjelmat eri maissa

text: Yhdysvallat kehitteli ydinasetta 1942–1945 Los Alamosissa fyysikko Robert Oppenheimerin ja kenraali Leslie Grovesin johdolla niin sanotussa Manhattan-projektissa. Huippusalainen projekti työllisti tuhansia ihmisiä. Ensimmäinen ydinase, Plutoniumpommi lempinimeltään The Gadget (”Vempain”), räjäytettiin 5:30 aamulla 16. heinäkuuta 1945 Alamogordossa, New Mexicossa. Tämä ensimmäinen koe tunnetaan nimellä "Trinity". Pommi räjäytettiin terästornissa. Räjähdyksen aiheuttamassa kuumuudessa hiekka ja kivi muuttuivat kraatterissa lasiksi. Räjähdysvoimaltaan pommi vastasi noin 20 kilotonnia TNT:tä.


title: Ydinaseohjelmat eri maissa

text: Myöhemmin sitä että Yhdysvallat käytti ydinpommia on kritisoitu ja jotkut uskovat Yhdysvaltain käyttäneen ydinasetta vain testatakseen Manhattan-projektin tuloksia.


title: Ydinaseohjelmat eri maissa

text: Venäjällä on 15 ydinkäyttöistä sukellusvenettä. Ensisija on pelotusvaikutuksessa.


title: Ydinaseohjelmat eri maissa

text: Toisen maailmansodan jälkeen Josif Stalin halusi Neuvostoliitolle ydinaseita, ja maa räjäyttikin yhdysvaltalaisen ydinaseen kopion vuonna 1949. Yhdysvaltalaisessa ydinohjelmassa mukana ollut Klaus Fuchs oli antanut Neuvostoliitolle tietoja ydinaseista. Ydinaseita kokeillut ryhmä testasi lämpöydinelementtejä sisältänyttä pommia vuonna 1953, ja varsinaista todellista Teller-Ulam -rakenteista vetypommia vuonna 1955. Neuvostoliitto alkoi kehitellä ohjuksia 1940-luvulla, ja päätyi mannertenvälisiin ohjuksiin 1950-luvun lopussa.


title: Ydinaseohjelmat eri maissa

text: Venäjän atomienergiajärjestön mukaan Neuvostoliitto teki aikavälillä 29. elokuuta 1949 – 1990 keskimäärin yhden kokeen 23 päivän välein eli yhteensä 715 atomipommikoetta. Noin 500 koetta tehtiin Semipalatinskissa Kazakstanissa ja yli 130 koetta ja yli 220 räjäytystä Novaja Zemljalla aikavälillä 1955–1990. Andrei Sakharov yritti estää kokeita radioaktiivisuuden leviämisen estämiseksi.


title: Ydinaseohjelmat eri maissa

text: Helmikuussa 1989 tunnettu kazakstanilainen runoilija Olzhas Suleimenov kertoi julkisesti radioaktiivisista aineista ja muista myrkyistä. Hän uhkasi julkisesti kaivostyöläisten lakolla, jos ydinkokeita ei lopeteta. Elokuussa 1989 Kazakstanissa 50 000 ihmistä osallistui Hiroshiman muistoksi järjestettyyn mielenosoitukseen. Ihmiset heittivät kiviä koealueelle. Kazakstanilaisen tavan mukaan kivien heitto ajaa pahat voimat pois. Presidentti Nursultan Nazarbajev sulki koealueen 29. elokuuta 1991.


title: Ydinaseohjelmat eri maissa

text: Moskova päätti siirtää Semipalatinskin kokeet vuonna 1989 Novaja Zemljalle Kazakstanin vastustuksen vuoksi. Kanada, Norja, Ruotsi ja Suomi esittivät huolensa kokeista. Novaja Zemljalla tehtiin maailman suurimpia atomiräjäytyksiä. Alueella on myös radioaktiivisten aineiden dumppausta, käytetyn polttoaineen varastointia ja uponneita ydinsukellusveneitä. Ulla Klötzerin mukaan Jäämeren radioaktiivinen saastuminen on merkittävää. Viimeinen koe Novaja Zemljalla oli vuonna 1990. Alueella syöpätapaukset ovat lisääntyneet. Radioaktiivisuutta on vuotanut Novaja Zemljalta Ruotsiin ainakin vuosina 1987 ja 1984. Huhtikuussa 1992 tiedemiehet raportoivat tuhansista radioaktiivisten päästöjen aiheuttamista hylkeiden kuolemista Venäjällä Jäämeren rannikolla.


title: Ydinaseohjelmat eri maissa

text: Iso-Britannia alkoi kehitellä omaa ydinasettaan sodan jälkeen. Ensimmäinen fissiopommi koeräjäytettiin vuonna 1952. Fuusiopommin kehittely oli hankalampaa, mutta sekin saatiin räjäytettyä täysitehoisena vuonna 1957.


title: Ydinaseohjelmat eri maissa

text: Britannia teki 45 atomipommikoetta vuosina 1952–1958 Australiassa ja omistamillaan Tyynenmeren saarilla. Australiassa tehtiin 12 koetta ilmakehässä. Aboriginaaleja siirrettiin heidän pyhiltä mailtaan kokeiden vuoksi, mikä aiheutti sosiaalisia ongelmia. Radioaktiivisen saastumisen vuoksi palaaminen kotiseudulle myöhemmin ei taannut perinteistä elintapaa. Suuri osa maailman uraanista louhitaan aboriginaalien mailta Australiassa. Lisäksi britit ovat suunnitelleet ydinjätteidensä hautaamista aboriginaalien maille. Vuosina 1957–1958 britit altistivat 551 Uuden-Seelannin merisotilasta ydinkokeelle 80–200 kilometrin päässä suojanaan puuvillahuppu ja tummat lasit. Britit kiistävät sotilaiden altistuksen radioaktiivisuudelle. Yhteensä 551:stä koehenkilöstä oli vuonna 2006 elossa 160 henkeä. Monet sotilaista kuolivat 30–40 vuoden iässä. Veteraanien lapsista 50 prosenttia kärsii geneettisistä vaurioista (vertailuryhmässä 2,5 prosenttia).


title: Ydinaseohjelmat eri maissa

text: Britit antoivat vuonna 1958 Joulusaaret yhdysvaltalaisten ydinkoealueeksi. Yhdysvaltalaiset tekivät Joulusaarilla 25 räjäytystä. Britannia ja Yhdysvallat tekivät atomiaseyhteistyötä vuosina 1962–2000. Britit osallistuivat 30 ydinkokeeseen Nevadan koealueella.